amanoisuno/poetBack huggingface dataset:
新安四詠  其四 崔鶠 
我愛新安好，新安度歲華。風烟迷郡閣，浦溆带人家。南畝元多黍，丘中亦種麻。更逢飄皂蓋，疆埸視新瓜。
績溪道中三首  其一 崔鶠 
䆉稏青衣未剡芒，聯拳荷葉已秋香。笋輿十里青松路，高捲蒙紗遡晚凉。
績溪道中三首  其二 崔鶠 
摐摐名木列千兵，風雨斜來捲旆旌。愁倚寺門南下望，水烟不見小橋橫。
績溪道中三首  其三 崔鶠 
山口含糊半吐雲，林頭時見綠紛紛。何人解作孤鸞嘯，呼取凉風入帽裙。
婆娑園 崔鶠 
晚禽噪竹百千翅，殘菊橫枝三兩花。好在山園養衰廢，風波不到野人家。
句  其一 崔鶠 
伯鸞下吳越。
句  其二 崔鶠 
遙知金剎近，林表颺幡尾。
句  其三 崔鶠 
小艇元從天上來，白雲自向盃中落。
句  其四 崔鶠 
翠裘錦帽初相識，魚虎彎環略岸飛。
句  其五 崔鶠 
一從臺傾苑樹死，空餘飄瓦裁紋鴛。
句  其六 崔鶠 
團臍紫蟹初欲嘗，染指腥鹽還復輟。
句  其七 崔鶠 
清明烟火尚闌珊，花信風來第幾番。
句  其八 崔鶠 
西山橫身映吳甸，意將萬里傾衡霍。
句  其九 崔鶠 
綽約冰姿絕可憐。
句  其一○ 崔鶠 
老去未覺躋攀難，一表獨立青冥裏。
遊香山佛跡 周鍔 
靈山名達蓬，香水靄薝蔔。龍祇久覆護，雲物翳深谷。拂衣向劫中，神斧斷蒼玉。至今天人尊，靈跡印金粟。頗聞開士讖，飛錫隠巖麓。坐令湖海客，香供走川陸。巍巍虔報地，色相儼金屋。緬想舊巾瓶，猶能慰心目。籃輿訪蓮社，一笑欣自足。撫事動幽尋，疇能念榮辱。松爐裊如見，餘力付棋局。更覺夢中身，翛然百無欲。
和郡守彭吏部按視湖亭凡二首  其一 周鍔 
使君風味壓荆州，每爲吾民樂更憂。錦里篇章推唱首，浣溪光景促遨頭。行春預約花欹帽，把酒方欣雪點裘。嶽史年來慚吏隠，扳輿時得從公遊。
和郡守彭吏部按視湖亭凡二首  其二 周鍔 
雙虹倒影上簷楹，碧水澄空一鏡明。野草閑花無限趣，短藜幽榜不勝情。已知風月隨人意，聊爲湖山載酒行。却訝錦囊賡夢草，坐令詩興繞寰瀛。
西湖三首  其一 周鍔  西湖
曉鏡初開淑景明，使君風味一般清。舟從菡萏林中過，人在鯨鯢背上行。妙舞屢翻紅藥燕，清詞時囀紫薇鶯。賡歌久矣虛前席，肯向樽前戀麴生。
西湖三首  其二 周鍔  西湖
使君修禊與民遊，十里笙歌水面浮。動地雄風雲外起，截天雌霓雨中收。登臺已有難并樂，擊壤寧無寡和憂。却憶內家新賜火，海棠無數出牆頭。
西湖三首  其三 周鍔  西湖
牛鞭初動囀新鶯，夢覺池塘選勝行。水鏡光中千騎合，山屏影裏萬艘橫。雲從布穀原頭過，雨向催詩筆下生。藻繪昇平知有待，閣梅先已賦調羹。
澄輝閣 周鍔 
雄建俯空闊，下瞻霄漢浮。眼將雲漠漠，心寄水悠悠。日暖鳥飛鏡，月凉魚弄鈎。行期分此景，家在甬西頭。
馮氏萬金樓 周鍔 
幾年江上夢，黄鶴意悠悠。百尺獨臨水，萬金難買秋。杵聲喧藥市，欄影枕漁舟。應有壺中客，分身向此遊。
題清斯堂 周鍔 
萬物本空寂，浮生方沼中。鷗輕時出沒，萍散只西東。檻外風初息，天邊月正融。了無塵可濯，危坐照衰翁。
李氏席上有感 邵伯溫 
翻翻繡袖上紅裀，舞姬猶是舊精神。坐中莫怪無歡意，我與將軍是故人。
元夕 邵伯溫 
從昔遨遊盛兩川，充城人物自駢闐。萬家燈火春風陌，十里綺羅明月天。
郡治五絕 邵伯溫 
蜀地春爭一月天，雜花新歲已爭妍。却愁取次都開盡，辜負清明穀雨天。
充城口號 邵伯溫 
山圍翠合水連雲，萬室樓臺照眼明。勝地風淳真樂國，四川惟說好充城。
觀進黄柑 邵伯溫 
果州多黄柑，初比橘柚賤。一朝貢神州，妙極天下選。使者謹共時，頓首乃敢遣。
黄柑 邵伯溫  洞庭湖
果山仙果秀天香，處處圓金樹樹黄。書後欲題三百顆，滿林猶待洞庭霜。
柑園 邵伯溫 
守臣方效獻芹心，直擬移根到上林。充貢先時猶茂綠，置郵須更待黄深。
過渭城館 邵伯溫 
又將鞍馬送殘春，吹盡征衣染盡塵。還是前年舊時候，渭城花柳一番新。
句  其一 邵伯溫 
屈原宅畔蕙蘭怨，神女祠邊雲雨愁。
句  其二 邵伯溫 
閬苑南邊第一州，江山勝絕對城樓。
句  其三 邵伯溫 
老守自慚無善政，衰公不稱作遨頭。
句  其四 邵伯溫 
白頭老守無風味，不解尋春只杜門。
句  其五 邵伯溫 
樓外江山無限好，二年能得幾回看。
句  其六 邵伯溫 
自昔充城號奧區，蜀人喚作小成都。
句  其七 邵伯溫 
今日行人去果州，傾城出送舊遨頭。
句  其八 邵伯溫 
充城繁盛冠東川。
句  其九 邵伯溫 
春去秋來好風月，鶴樓端勝庾公樓。
句  其一○ 邵伯溫 
秀近亭邊回首處，郡城高插水雲間。
句  其一一 邵伯溫 
江上危亭名四水，山頭禪剎占三嵎。
句  其一二 邵伯溫 
千載登真謝自然，半山遺跡號金泉。
句  其一三 邵伯溫 
南充到日黄柑熟，待摘霜包寄遠情。
句  其一四 邵伯溫 
霜後秋香千樹橘，雨餘春色一川花。
湖上聯句 蘇京 
無正文。
偈九首  其一 釋惟清 
浮雲散盡狂波止，天上玉蟾水底圓。皎潔迥然通湛寂，此時消息若爲傳。
偈九首  其二 釋惟清 
時時是好時，日日是好日。烏兔體全身，靈機何處覓。今朝看見昨朝人，依舊眼睛光似漆。
偈九首  其三 釋惟清 
古佛不到處，諸人共用。諸人不到處，古佛同參。同參共用如何顯，種田博飯機非淺。因思昔日老師言，三界本無何用免。
偈九首  其四 釋惟清 
江月照，松風吹，永夜清宵更是誰。霧露雲霞遮不得，箇中猶道不如歸。復何歸，荷葉團團團似鏡，菱角尖尖尖似錐。
偈九首  其五 釋惟清 
天機藏不得，花笑鳥啼時。不待重拈出，當人合自知。
偈九首  其六 釋惟清 
山是山，水是水。僧是僧，俗是俗。更將何物演真乘，六六元來三十六。
偈九首  其七 釋惟清 
一是一，二是二。頭上是天，脚下是地。饑即餐兮困即睡，人人皆受如來記。
偈九首  其八 釋惟清 
三世諸佛，不知有恩無重報。狸奴白牯，却知有功不浪施。明大用，曉全機。絕蹤跡，不思議。歸去好，無人知。衝開碧落松千尺，截斷紅塵水一溪。
偈九首  其九 釋惟清 
衲僧照徹千差眼，緇素淺深毫髮分。分處莫非全正令，法王那得獨稱尊。
辭無盡居士 釋惟清 
無地無錐徹骨貧，利生深愧乏餘珍。廛中大施門難啟，乞與青山養病身。
偈二首  其一 釋惟清 
東坡笑說吃龍肉，舌底那知已嚥津。能省嚥津真有味，會言龍肉不爲珍。
偈二首  其二 釋惟清 
何知龍肉即豬肉，細語粗言盡入神。惜彼當年老居士，大機曾未脫根塵。
偈五首  其一 釋善清 
不出三門九十日，大都只要此心休。此心休了全無事，天下名山任意遊。
偈五首  其二 釋善清 
掩息茅堂過六冬，心忘境寂萬緣空。不知幻業從何起，依舊令教振祖風。
偈五首  其三 釋善清  长江
萬仞嵯峨鳥道難，劍輪揮處骨毛寒。泥牛昨夜歸滄海，吸得西江水盡乾。
偈五首  其四 釋善清 
日入酉，夢幻空花能幾久。百歲光陰二分過，茫茫無限途中走。告禪人，早回首，莫待春風動楊柳。
偈五首  其五 釋善清 
雲從龍，風從虎，冬至寒食一百五。自古相傳直至今，南泉不打鹽官鼓。參玄人，休莽鹵，甜者甜兮苦者苦。直截毗盧向上關，莫教錯却來時路。
讀法界觀 釋善清 
多中即一一中多，浪裏全提水是波。波水滅時多一盡，日輪當午見星河。
送臨安南蕩崇覺空禪師偈 釋善清 
十年聚首龍峰寺，一悟真空萬境閒。此去隨緣且高隠，莫將名字落人間。
偈 釋善清 
隨隨隨，昔昔昔，隨隨隨後無人識。夜來明月上高峰，元來祇是這個賊。
頌二首  其一 釋善清 
銅砂鑼裏油清浄，照見塵中舊主人。寄語禪人猛參取，莫教孤負此生身。
頌二首  其二 釋善清 
八萬四千非一一，七金山內海滔滔。妙高峰頂平如掌，誰把長竿釣巨鼇。
訪王官谷休休亭二首  其一 仇伯玉 
飄香山徑踏殘花，來訪仙鄉隠處家。當日廟堂延至計，未應懷璧老烟霞。
訪王官谷休休亭二首  其二 仇伯玉 
山鴉營巢欲哺兒，晴杏拆早先離披。盤回一徑穿碧篠，谷口數家耕水湄。
題集仙橋 游冠卿 
南橋頹廢長官羞，新作川梁代濟舟。上應星文橫北極，下飛虹影落中流。慚無子産乘輿惠，謾絕襄公茀道憂。路接蓬山仙世界，品題今爲邑人留。
白鶴禪寺 湯乂 
舊隠神仙宅，空王殿閣深。煉丹烟已冷，入竹路難尋。峰迥簫吹玉，溪寒石點金。靈源雙瀑布，千古得清音。
句 錢世雄 
黄泥坂西春欲回，雪堂萬木連雲栽。
不預曲宴詩 楊允 
聞說宮花滿鬢紅，上林絲管侍重瞳。蓬萊咫尺無由到，始信仙風迥不同。
戍山晚行 李回 
羸馬鞭不行，落日下孤戍。旅店隔前村，欲往未能住。少年事咿唔，老爲微祿誤。匡濟謝菲才，馳驅失故步。一笑擁八騶，不療烟霞痼。猿鶴驚且恐，吟斷北山樹。
題妓帕 李回 
蜀國佳人號細腰，東臺御史惜妖嬈。從今喚作楊臺柳，舞盡春風萬萬條。
湯泉 周沔 
雁門泉水熱於湯，清凈源從古道場。應笑驪山山下水，至今猶带粉脂香。
句 周沔 
螢火不知人已去，夜深猶傍竹窗明。
和韓子蒼游赤壁 何頡之 
兒時宗伯寄吾州，諷誦高文至白頭。二賦人間真吐鳳，五年溪上不驚鷗。蟹嘗見水人猶怒，鶻有危巢孰敢留。珍重使君尋故迹，西風悵望古城樓。
觀李伯時題閻立本西域圖 何頡之 
窮荒未信子年欺，自笑山林老一枝。海上嘗思龜殻卷，天涯欲化鳥工窺。丹青閻令如曾到，風俗張騫舊獨知。公喜著書尤博雅，山經暇日補殘遺。
黄綿襖絕句 何頡之 
范叔綿袍暖一身，大裘只蓋洛陽人。九州四海黄綿襖，誰似天公賜予均。
詩一首 何頡之 
長安古碑用樂石，蠆尾銀鈎擅精密。缺訛橫道已足哀，况復鎸裁代磚甓。有如天吳及紫鳳，顛倒在衣吁可惜。
句  其一 何頡之 
秋水因君話河伯，接籬持酒對山公。
句  其二 何頡之 
碧樹高巖底。
句  其三 何頡之 
曉風熏麝馥，秋露染鵝黄。
句  其四 何頡之 
身到瀛洲須命好，官稱庾氏莫言卑。
雪中失白馬 仇博 
絲韁誤解白龍飛，滿地瓊瑶襯粉蹄。愁殺塞翁尋不見，月明風靜只聞嘶。
野狐 釋心道 
石崇富貴籛鏗壽，潘岳容儀子建才。但願東風齊著力，一時吹入我門來。
勘婆 釋心道 
三月春光上國游，祥雲瑞氣鎖龍樓。親從宣德門前過，更問行人覓汴州。
狗子無佛性 釋心道 
狗子佛性無，老蚌吐明珠。西川鳴杜宇，江南啼鷓鴣。
燒木佛 釋心道 
彭祖八百乞延壽，秦皇登位更求仙。昨向天津橋上過，石崇猶自送窮船。
呈佛鑑禪師偈 釋心道 
趙州有箇柏樹話，禪客相傳徧天下。多是摘葉與尋枝，不能直向根源會。覺公說道無此語，正是惡言當面駡。禪人若具通方眼，好向此中辨真假。
偈 釋心道 
師子嚬呻，象王哮吼。雲門北斗裏藏身，白雲因何喚作手。三世諸佛不能知，狸奴白牯却知有。雨打梨花蛺蝶飛，風吹柳絮毛毬走。
宣和改元改僧爲德士作偈 釋心道 
祖意西來事，今朝特地新。昔爲比丘相，今作老君形。鶴氅披銀褐，頭包蕉葉巾。林泉無事客，兩度受君恩。
宣和二年復僧作偈 釋心道 
不掛田衣著羽衣，老君形相頗相宜。一年半內閑思想，大底興衰各有時。
舉臨濟人滅囑三聖因緣作偈 釋心道 
正法眼藏瞎馿滅，臨濟何曾有是說。今古時人皆妄傳，不信但看後三月。
偈 釋心道 
契丹打破波斯寨，奪得寶珠村裏賣。十字街頭窮乞兒，腰間挂箇風流袋。
夜坐聯句 蘇邁 
清風來無邊，明月翳復吐。松聲滿虛空，竹影侵半戶。暗枝有驚鵲，壞壁鳴饑鼠。露葉耿高梧，風螢落空廡。微凉感團扇，古意歌白紵。樂哉今夕遊，獲此陪杖屨。傳家詩律細，已自過宗武。短詩膝上成，聊以感懷祖。
句  其一 蘇邁 
熟顆無風時自落，半腮迎日鬭鮮紅。
句  其二 蘇邁 
葉隨流水歸何處，牛带寒鴉過晚村。
仙都山 胡升 
鼎湖不可見，巍然但孤峰。特立亙萬古，氣壓諸山雄。黄帝久得仙，游行跨飛龍。至今世俗傳，尚指輦路通。頗如昇天檜，追求白鹿蹤。常言貴荒唐，厥見真兒童。顧惟此山奇，實宜仙所宮。水聲來冷風，和以萬本松。客枕久未穩，笙簫滿虛空。頗疑九成音，不在二典中。但恐蚩尤旗，曄曄舒長虹。雖能獨不死，忍視斯民窮。君看涿鹿戰，萬古蒙其功。鼎湖何足道，帝德彌蒼穹。
和高季明玉溪曉步 陳興宗 
物外有佳趣，塵中勞苦形。芒鞋枝短藜，快哉得松扃。蘿蔓猿狙懸，石磴苔蘚青。龍出正爲雨，碧潭如畫屏。
楞嚴經偈 蔡卞 
覺海性澄圓，圓澄覺元妙。元明照生所，所立照性亡。迷妄有虛空，依空立世界。想澄成國士，知覺乃衆生。空生大覺中，如海一漚發。有漏微塵國，皆依空所生。漚滅空本無，況復諸三有。歸元性無二，方便有多門。聖性無不通，順逆皆方便。初心入三昧，遲速不同倫。色想結成塵，精了不能徹。如何不明徹，於是獲圓通。音聲雜語言，但伊名句味。一非含一切，云何獲圓通。香以合中知，離則元無有。不恒其所覺，云何獲圓通。味性非本然，要以味時有。其覺不恒一，云何獲圓通。觸以所觸明，無所不明觸。合離性非定，云何獲圓通。法稱爲內塵，憑塵如有所。能所非徧涉，云何獲圓通。見性雖洞然，明前不明後。四維虧一半，云何獲圓通。鼻息出入通，現前無交氣。支離匪涉入，云何獲圓通。舌非入無端，因味生覺了。味亡了無有，云何獲圓通。身與所觸同，如非圓覺觀。涯量不冥會，云何獲圓通。知根雜亂思，湛了終無見。想念不可說，云何獲圓通。識見雜三和，話本稱非相。自體先無定，云何獲圓通。心聞洞十方，生於大因力。初心不能入，云何獲圓通。鼻息本權機，祇令攝心住。住成心所住，云何獲圓通。說法弄音文，開悟先成者。名句非無漏，云何獲圓通。持犯但束身，非身無所束。元非徧一切，云何獲圓通。神通本宿因，何關性分別。念緣非離物，云何獲圓通。若以地性觀，堅礙非通達。有爲非聖性，云何獲圓通。若以水性觀，想念非真實。如如非覺觀，云何獲圓通。若以火性觀，厭有非真離。非初心方便，云何獲圓通。若以風性觀，動寂非無對。對非無上覺，云何獲圓通。若以空性觀，昏鈍先非覺。無覺異菩提，云何獲圓通。若以識性觀，觀識非常住。存心乃虛妄，云何獲圓通。諸行是無常，念性元生滅。因果今殊感，云何獲圓通。我今白世尊，佛出婆娑界。此方真教體，清凈在音聞。欲取三摩提，實以聞中入。離苦得解脫，良哉觀世音。於恒沙劫中，入微塵佛國。得大自在力，無畏施衆生。妙音觀世音，梵音海潮音。救世悉安甯，出世獲常住。我今啟如來，如觀音所說。譬如人靜居，十方俱擊鼓。十處一時聞，此則圓真實。目非觀障外，口鼻亦復然。身以合方知，心念紛無緒。隔垣聽音響，遐邇俱可聞。五根所不齊，是則通真實。音聲性動靜，聞中爲有無。無聲號無聞，非實聞無性。聲無既無滅，聲有亦非生。生滅二圓離，是則常真實。縱令在夢想，不爲不思無。覺觀出思惟，身心不能及。今此娑婆國，聲論得宣明。衆生迷本聞，循聲故流轉。阿難縱强記，不免落邪思。豈非隨所淪，旋流獲無妄。阿難汝諦聽，我承佛威力。宣說金剛王，如幻不思議。佛母真三昧，汝聞微塵佛。一切秘密門，欲漏不先除。畜聞成過誤，將聞持佛佛。何不自聞聞，聞非自然生。因聲有名字，旋聞與聲脫。能脫欲誰名，一根既返源。六根成解脫，見聞如幻翳。三界若空花，聞復翳根除。塵消覺圓浄，浄極光通達。寂照含虛空，却來觀世間。猶如夢中事，塵登如在夢。誰能留汝形，如世巧幻師。幻作諸男女，雖見諸根動。要以一機抽，息機歸寂然。諸幻成無性，六根亦如是。元依一精明，分成六和合。一處成休復，六用皆不成。塵垢應念消，成圓明浄妙。餘塵尚諸學，明極即如來。大衆及阿難，旋汝倒聞機。反□□自性，性成無上道。圓通實如是，此是微塵佛。一路涅槃門，過去諸如來。斯門已成就，現在諸菩薩。今各入圓明，未來修學人。當依如是法，我亦從中證。非唯觀世音，誠如佛世尊。訋我諸方便，以救諸末劫。求出世閒人，成就涅槃心。觀世音□□，自餘諸方便。皆是佛威神，即事捨塵勞。非是長修學，淺深同說法。頂禮如來藏，無漏不思議。願加被未來，於此門無惑。方便易成就，堪以教阿難。及末劫沈淪，但以此根修。圓通超餘者，真實心如是。
詠茅山元符萬寧宮 蔡卞 
猗嗟三茅，得自初成。氣合於無，與形俱昇。孰希其風，必靜必清。寥寥久哉，迺發先生。帝用尊之，載召來廷。迺親其人，燕見妙語。迺錫命書，迨其儔侶。因其故廬，啟此新宇。像圖仙真，上肖帝所。神筆牓之，龍鳳軒翥。天錫皇帝，聰明孝友。抱一用中，以綏九有。遐邇率從，尊道熙功。有欲求之，與在斯宮。作爲好歌，以詔無窮。
贈華陽法師 蔡卞 
師到華陽洞，山華幾度開。祇應常救物，却遣世人來。
句  其一 蔡卞 
對掌紫樞參大政，同扶赫日上中天。
句  其二 蔡卞 
莫學饑鷹飽便飛。
同石元規講鵾鵬偶書 張繼先 
翱翔數仞間，何異九萬里。大道蕩無名，無彼亦無此。倬哉元規翁，斯言迨盡矣。一物自太極，志士摽高擬。鵬乎與蜩鳩，涉辯非至理。有形相變化，不出六合裏。飛躍涉程途，底用嘲遠邇。迺識逍遙游，潀遠發玄旨。講罷四窗閑，忘言空隠几。
運使徐中奉尋李隠者于本部因臨訪上清遂得煮茶款話至夜分乃散明目悅耳信有瑰偉崇高變通之論山川之秀亦有增明日分袂時宣和五年其略於是篇也 張繼先 
西風初飄飄，白露仍瀼瀼。有人浮大川，東巡抵饒陽。實受九重書，因之訪丹房。山氣龍虎明，青林雲表長。與予適相值，議論清冰霜。已暮更秉燭，坐偶新月凉。玉蟾翳烟景，金飈扇天香。影落如卿雲，爛然獻奇祥。六合無異色，五峰同秋光。錦袍謫塵世，騎鯨隔川梁。君期踐玄約，緲緲空中翔。
湯明權挈家入道 張繼先 
佳汝久虛淡，有才弗願仕。雞犬白雲間，挈家從遊此。所藴既超特，玄理可坐致。倬哉明主命，不以奪我志。一變江海才，總無塵土氣。聞之旌陽令，拔宅脫凡世。此事在精修，勉旃湯氏子。
書龍變軒事迺成頌白青城道伯 張繼先 
一室絕塵埃，和風撼瑶竹。滿几惟琴書，瀟然異塵俗。時時操寸毫，節篆數囊籙。或同務玄子，楸枰兩三局。夜對隔林月，膝上奏神曲。更深興未闌，徐徐啟緘軸。好來青城君，雲開遠山綠。
和元規拜違 張繼先 
纔到巍峨畔，還登翠碧重。調青賡白雪，琴靜撫黄鍾。履踐古人道，追遊仙者蹤。自來多福力，相信各疏慵。何處不爲樂，此心知所從。還如一片月，掛在萬年松。
思青城翁 張繼先 
一別青城翁，今經數旬朔。天炎春氣闌，山花旋零落。時時與攀慕，西眺步瑶閣。無乃戀人間，笙歌正酣樂。歸來方外儔，踐我綠巖約。回照閃餘輝，芙蓉出金削。
和元規見勉 張繼先 
觀君詞語中，具引先賢事。了然道在茲，不行而善至。君今真至矣，奏樂求真知。一言見吾子，固難盡於辭。知君貫老莊，亹亹蹈大荒。劇談玄中玄，豁落無邊旁。有學必有待，不與諸魔對。涉景若與知，何嘗訝譎怪。疑論渙已釋，則信爲善士。主善以爲師，天真坐可致。人間猶論分，仙事宜任運。有命終出倫，盍死即待盡。大道非罔象，明明萬物上。使我一聞知，應是快神爽。休更論淺深，斯言盡誠心。時哉且落魄，此語吾所欽。傍聽亦笑嗤，不責於仁慈。所幸異流俗，事物中思惟。
和張知縣省食費韵 張繼先 
食饌不須豐，古人貴量腹。一飽尚何求，八珍非所欲。犀筯厭未下，但折平生祿。造物賦人料，多少有數目。更思途中殍，皆緣食不足。莊叟重鵓食，此篇時一讀。
又省衣 張繼先 
衣服貴適宜，冬裘與夏葛。睠茲修行人，初不事精潔。輕紗并麗帛，樣新價亦別。每縑數千錢，拙工亂裁截。些小未稱身，中心已不悅。曾知有貧者，冬夏皆皮裂。
大道歌 張繼先 
道不遠，在身中，物則皆空性不空。性若不空和氣住，氣歸元海壽無窮。欲得身中神不出，莫向靈臺留一物。物在身中神不清，耗散精神損筋骨。神馭氣，氣留形，不須雜術自長生。術則易知道難悟，既然悟得不專行。所以千人萬人學，畢竟終無一二成。神若出，便收來，神返身中氣自回。如此朝朝還暮暮，自然赤子産真胎。
虛空歌 張繼先 
虛空蕩蕩無邊岸，日月東西互賓餞。東賓西餞幾時休，生死場中如掣電。本來真性同虛空，光明朗耀無昏蒙。偶因一念落形體，爲他生死迷西東。堪嘆世人全不覺，死即哀兮生即樂。不知生是死根由，只喜東升怕西落。東升西落理當然，休將情識相牽纏。不信但看日與月，朝昏上下常周天。生非來兮死非去，無有相因隨所寓。六道輪迴浪著忙，真人止在虛空住。真人住處無室廬，鄰風伴月同清虛。莫謂靈光只些子，包羅法界無遺餘。法界包羅大無外，密入纖塵小無內。饑寒災禍不能加，物物頭頭歸主宰。一堆塵土百年形，如舟泛水憑人行。忽朝舟壞人登岸，枯木無主從沉傾。莫腐莫回顧，萬水千江幾番渡。這回到岸好焚舟，不須更說波濤苦。有緣舟居不居舟，終不虞昨夜風雷撼山嶽。虛空不動常如如，識得真空方不昧，古往今來鎮長在。掀翻世界露全身，盡度衆生超苦海。真空消息非頑空，縱橫變化無終窮。聽我一歌空裏曲，鐵蛇飛上崑崙峰。
休歇歌 張繼先 
休休休歇歇，休休歇歇無分別。千般要妙萬般玄，只是教人各休歇。既能休，復能歇，一切情緣皆斷絕。饑餐渴飲困時眠，萬死千生沒交涉。古聖賢，及明哲，一性綿綿周浩劫。光明相照合真空，休歇之餘更無別。地獄種，作冤業，六識熾然如火熱。立我爭人昧休歇，甘受碎身并拔舌。休與歇，真口訣，無愚無智無工拙。從上師真只恁修，不遇知心誰肯泄。休非休，歇非歇，大用現前無扭捏。主張元化絕形蹤，囊括虛空超起滅。亦無休，亦無歇，歇歇休休皆强說。欲知真歇與真休，一輪皎潔中秋月。
錢塘有作 張繼先 
紅霞映朱欄，白雲隠青山。塵中人不到，雙鶴舞柴關。瑶琴一曲詩數篇，山童煮茗爐無烟。爲思塵世去遊樂，一別洞天今幾年。湘江江上月初白，湘浦浦邊風色清。斷腸聲咽玉笛碎，愁殺霜堤多少情。人生總浮雲，仙家依舊春，歸去來兮樂吾真。
和元規任從他歌 張繼先 
任從他，儘教他，莫管他，他是他非柰我何。盡日閑同方外友，高吟落筆如懸河。世上無心結凡累，匣中有劍降陰魔。長生已悟玄關旨，從教烏兔走如梭。塵勞汩沒誠堪惡，孰肯飄蕩隨蹉跎。靜處每思喧處事，到頭空自競噓呵。任從他，儘教他，莫管他，但從元氣養沖和。有時恣把丹書讀，無事閑尋玉軫歌。我心非石不可動，任從俗論生乖訛。松簪布褐且自樂，豈戀浮華張綺羅。神爐交媾鍊金液，混乎湛湛而日多。功行圓成共歸去，飄飄飛蓋拂霄河。任從他，儘教他，莫管他。
橐籥歌 張繼先 
休言大道無爲作，須向房中明橐籥。過時不動片時閑，紫霧紅光亂灼灼。青龍喜，白虎惡，赤蛇纏定烏龜殻。縱然過得尾閭關，又被曹溪路隔著。兩條直上絜丹田，决言上有三清閣。閣下分明有玉池，內有長生不死藥。依時下手採將來，服了蓬萊受快樂。
靖通庵歌 張繼先 
吾結草庵山之中，旁人笑我名靖通。都來方寸閑田地，大包世界同虛空。我庵非通亦非靖，玲瓏八面無形影。盈虛消息任天機，庵內主人都不省。有時風雪三冬天，山前盡日無人烟。頑空墨黑晝如夜，庵中光耀長周圓。有時風雷平地起，山沉江湧流雲氣。龍吟虎嘯萬形喧，庵內情緣無止起。環庵松竹連天青，冬不悴兮春不榮。人來謾笑庵居苦，徹骨貧來徹骨清。清貧生理十分好，翻憶朱門多餓殍。君能認得自家珠，終身豈羨他人寶。庵似身兮主似心，欲明庵主須參尋。馿胎馬腹河沙夢，那知鐵鑛藏精金。高著眼睛速下手，只今覓取無中有。言窮理絕妄緣空，無毛獅子撩天吼。庵前大厦皆蘧廬，知音有幾同庵居。若非捩斷縣崖手，誰解伊邊認得渠。閑中有樂無人識，靜處工夫閑裏得。自然妙用自然真，向上神仙皆此出。浮手短景甚悠悠，一切庵壞便須休。溥勸吾門諸學者，不昧此庵須早修。
野軒歌 張繼先 
四海鯨魚不足釣，縱使上鈎吾不要。三島神仙不足誇，長生不死數如麻。驚人名譽不足恃，萬古英雄一場戲。些些富貴不足欣，何如野軒卧閑雲。洞然劫火纖芥盡，此時睡著都不聞。野軒野軒在何處，宇宙茫茫無入路。十千仙子浪中潜，百萬摶鵬地底度。此一軒，實奇特，神不知，鬼不測。東徹西，南徹北，中心一竅塵沙國。塵沙國界有微塵，一一微塵一真人。一一真人一真源，威儀隊仗數亦然。時人若見野軒叟，正眼一覷皆奔走。呵呵呵，千古萬古野軒歌。
寄林太守 張繼先 
長生門戶誰不愛，只要自己下功大。九宮臺上黄芽生，白玉池邊蟠桃在。撞動天關鬼神伏，撥轉地軸陰魔敗。河車搬上九重天，日月鍊成金世界。
懷鬼谷山思真洞天因詠以贈元規 張繼先 
思真洞兮雲水深，道人居兮鬼神欽。山花笑兮松竹陰，巖溜潺潺兮千古音。何時一造兮清神襟，攀石蘿兮共笑吟。
得請還山元規遠迓遂成山頌 張繼先 
喜見石渾淪，忘言意獨真。還尋石橋約，一洗客京塵。香篆丹爐靜，詩篇彩筆新。高霞不狐映，携手洞門春。
和渾淪庵超然即事韵 張繼先 
自得逍遙趣，從來樂靜居。水邊紅杏小，烟外翠篁疏。有物真常應，忘形內本虛。人間役塵慮，到此盡消除。
簡元規泰定二公 張繼先 
傍水弦歌者，當簷執卷人。人心各有趣，天樂一何真。畏日初交夏，閑花尚是春。不隨寒暑變，只有劫初身。
立秋之夕對酒成章粗遣清景以招佳詠 張繼先 
閃閃秋光好，行行萬寶成。松高孤鶴唳，竹密一蟬鳴。大醉衣襟濕，空歌風度清。腰琴宜更作，楚澤有餘情。
送元規遊麻姑 張繼先 
拂袖麻源景，飄飄逸興清。不辭千里遠，獨步五雲輕。自有琴書樂，應無世俗縈。我慚阻追逐，回首謾馳情。
和元規拂雲軒韵 張繼先 
疏翠擁高軒，虛徐欲出雲。兩楹清蔭共，一陣好風分。偏映琴書席，難栖燕雀群。主人憐直節，孰敢巧操斤。
元規道人覽予心說作頌見寄次韵奉答 張繼先 
新文博不繁，披誦已清魂。意在諸緣外，心爲萬法源。猶龍誰可測，牧馬自微言。三復難窮處，重來得細論。
聽元規琴 張繼先 
萬物紛然在，渾淪聲不流。昔人弦上取，今我意中求。水激崖邊石，風高島上秋。相看得真樂，天地共優游。
喜晴 張繼先 
芍藥都零落，山泉遂有聲。盡知春去晚，深喜夜來晴。高柳拂簷浄，閑花照塢明。松間携好酒，今日思方清。
鄧程二子傳法於予清壇事畢賦詩以遺之 張繼先 
不閉三天道，難回二子誠。露章招有感，裂帛喜爲盟。神劍一日試，法燈千古明。內觀當自悟，至理本無情。
送正之法師 張繼先 
道貌古昂藏，聲名萬里香。紫霞衣縹緲，丹佩玉琳琅。寂寞居巖館，殷勤詠洞章。佇看功行滿，飛蓋上寥陽。
曬經 張繼先 
遲日滿高臺，書囊雲錦開。梅蒸陽氣透，林隠景光回。尚究千神恍，高吟萬惡摧。殷勤能啟秘，須仗出群材。
晚步山間有作 張繼先 
宿鳥頻來語，尋巢未得間。小星明更近，高桂冷初攀。拂露松都在，因風信未還。豈無虛歇處，青及謝家山。
和元規寄楊子寓真巖韵 張繼先 
應到最高處，翹思上古人。風來多柏子，雲去浄囂塵。潯暑不到處，天花自在春。仙蹤欲無著，流俗謾尋津。
次韵上勉元規 張繼先 
優游且消遣，認取本來人。痛苦邊是妄，杳冥中有真。煎煩徒自累，恬惔即長春。君豈知予念，予身非子身。
題度儀堂四首  其一 張繼先 
屢賞中秋月，山堂亦悵哉。暫居行百日，常覺近三台。大木聲深夜，脩篁蔭靜階。倘非能自度，何以見歸來。
題度儀堂四首  其二 張繼先 
近戶皆林杪，元非粧點成。山中行不遍，雨後看尤清。桃向天邊種，雲從嶺上生。不通雞犬到，時聽度鸞笙。
題度儀堂四首  其三 張繼先 
驟爾升堂者，同乎白日仙。崇深鄰聖像，超卓愧吾年。微月兼寒露，喬松間野田。宮成方數載，猶使扣鍾錢。
題度儀堂四首  其四 張繼先 
正向西窗處，兩峰蒼翠排。白雲清晝入，玄鶴幾時回。剪厭如毛竹，鋤嫌繞砌苔。有時不開戶，烟雨蔽陽臺。
翛然元規夜坐酌余德儒所惠酒因成聯句 張繼先 
共飲名家酒，三杯亦未辭。攄懷談道妙，舉筆賦新詩。雖病仍牽率，爲歡信渺瀰。疏星聯遠漢，綠水湛前池。未及裴君句，慚教樂所知。翛然清且慧，泰定默如癡。有美新荷近，無塵皓月隨。山風來細細，銀燭耿離離。青眼便爲覽，朱簾莫下垂。睡魔渾散釋，吟思愈清奇。萬態付一笑，千春總片時。此情能共適，得志任人嗤。道重皆相契，心機獨耻爲。瞿曇作良友，老聖是真師。四海無餘事，諸公足自怡。仙巖拏釣艇，雲錦種丹芝。世俗爲無謂，吾人還有宜。紅塵聊應跡，紫府去非遲。終始懷觀子，友持愧伯慈。功成當並駕，六合恣傲嬉。酒厭高陽價，人懷中古情。把杯聊共樂，對景發新聲。十二分清氣，三千外世榮。天真聊所適，俗禮莫相嬰。蟬韵微微近，松聲宛宛生。林風侵坐冷，山月照人明。籟靜神尤爽，宵分氣尚橫。星文玉燭煥，虎力紫亳輕。得志非軒冕，游神必海瀛。中元聊醉此，寓意笑虛名。
七言再詠 張繼先 
醉倒尚誇雲液美，吟看尤覺羽毛輕。松軒悵望情何限，竹檻留連興愈清。水草遠含青翠色，野花仍吐細微英。風來晝榻消殘暑，雨過秋蟬送晚聲。仙境每看天路近，風騷不許世紛縈。饒君先駕雲間鶴，顧我還騎海上鯨。白帝氣剛群動肅，道人心正百魔驚。共欣淡泊居林石，翻笑驅馳到市城。溪上且同三笑樂，飲中要與八仙爭。莫言酒量全輸我，會是詩名數石卿。
同遊棲真聯句 張繼先 
興爲棲真來，情因昔人動。昔人道非孤，今人心乃共。靜有物外樂，清無世間夢。至論超形神，談歌徹巖洞。野色雜茶甌，松聲入琴弄。未可賦歸歟，更揭流霞甕。
禱雨應時喜而聯句 張繼先 
何以慰黎民，山川朝出雲。精誠動天地，丹懇在詞文。南畝苗初槁，西郊雨已紛。林巒添鬰鬰，草木共欣欣。休怪芝田茂，其如羽服勤。穹蒼豈私曲，流俗足妖氛。途路塵埃息，軒窗暑氣分。豐年慰農叟，盛德謝吾君。枝潤驚林鳥，厨清絕楚蚊。上真何以報，惟把寶香焚。
渾淪庵成翛然子親慶因以何字爲韵共酌聯句 張繼先 
作室觀靈境，功成事若何。琴書消日月，耕釣老烟蘿。爲羨雲蹤遠，時將酒共過。東巖開玉洞，西澗瀉銀河。整珮思天柱，觀棋悟爛柯。真情敦澹薄，世業信蹉跎。絕跡求無累，澄心到不波。渾淪甘宴息，真率謝澆訛。塵穢千峰隔，風流萬氣和。乾坤堪比壽，烏兔任如梭。仙至不無讖，鶴來信有他。煮茶留客話，種藥救民痾。竹露延清蔭，蘭風動妙歌。閑尋仙傳讀，靜把玉經科。大道猶衣袂，囂塵自網羅。有生如石火，移世以燈蛾。欲入高仙調，毋教下鬼唆。茅簷無一事，時復動吟哦。
次御製賜于真人韵 張繼先 
玉篆金章詠洞真，真中高妙孰能倫。世緣撥去神常靜，精食休來甑已塵。且爲聖明常讚化，未應栖遯便終身。自循多幸因君命，得往琳宮見一人。
京師夜坐懷渾淪庵有作寄之 張繼先 
獨坐空廬靜可知，江城意味豈如斯。君看鳳實初成處，自稱蟾華欲妙時。酒興願同雲叟樂，風塵無取慶宗詩。山中林壑虛明境，不得歸吟有所思。
次韵答趙尚書 張繼先 
炎蒸時節別家山，霜雪如今却漸寒。恨我虛名徒涉世，憶君高語共憑欄。比因厭客連朝卧，長是援琴終夜彈。已得明春歸去旨，預驚靈鶴整翎翰。
送于真人 張繼先 
仰慕清聲實積時，前朝因幸拜彤闈。稍瞻風致頻相見，又恨霜天遽告歸。至德謾勞中下笑，高才須信古來稀。自慚功行虧楊許，安得南真談太微。
新荷 張繼先 
敗荷已盡小荷圓，照眼含香尚忍憐。月帝來尋青玉匣，金童立認碧銅錢。已凝重露資清氣，何幸輕風掃淡烟。遠有華峰全美在，花開般捧爛紅鮮。
錢塘 張繼先  洞庭湖
幾萬人家水繞城，白雲開處見丹青。地連金色三千界，山映瑶峰六尺屏。曉凭闌干披宿露，夜收簾幕透寒星。浙江風物端無賽，半擬蓬萊半洞庭。
恒甫以新茶戰勝因詠歌之 張繼先 
人言青白勝黄白，子有新芽賽舊芽。龍舌急收金鼎火，羽衣爭認雪甌花。蓬瀛高駕應須發，分武微芳不足誇。更重主公能事者，蔡君須入陸生家。
題皇仙寶積觀 張繼先 
仙去仙人往結廬，我來自喜駐雲車。秋陽今日七月九，花蘂長春千載餘。一派松前流水出，數行沈約戲題書。圍棋注酒餐蓮實，聊復有無談太初。
京師七夕率賦 張繼先 
七夕風光豈易闌，一年一度巧相干。不驚高處流星過，盡向今宵仰面看。花月有情天闕冷，胭山隨分酒杯寒。從茲肅肅秋陰後，却恐衣衾未復單。
自京還始來龍變軒覓故年幽致閑成長句粗寫虛心 張繼先 
尋得故年香翠團，共將真賞倚闌干。幾隨白日飛仙變，半爲今朝寶黑乾。光冷未粘春物笑，影疏來趁月華看。江南秋景猶繁劇，頼此一襟風月寒。
還山 張繼先 
長年京國甚羈囚，丘壑歸來始自由。流水有聲如共語，閑雲無迹可同遊。猿依松影看丹竈，鶴與蘆花入釣舟。如此栖遲良不惡，紅塵何事辱鳴騶。
答太守虞察院遊仙巖詩 張繼先 
累年林下意何長，巖谷風霜亦備嘗。俗客不曾交得到，達人應未以爲狂。江亭昔造懷寧海，石屋今居似瀨鄉。誰擬上饒新太守，却因朝謁到山陽。
翫月翛然堂 張繼先 
密林崇岫往留連，十載官非上士班。赤帝御龍行末伏，嫦娥分月入深山。關津洞遠干戈後，食息將安州里間。今也柳堤真吏隠，清流華薄地寬閑。
題沖虛堂 張繼先 
養其沖氣以全生，栖息虛堂只數楹。南浦道高坊號美，太微風暖木蘭清。百章爲愛青林密，三體應書老子成。未有紫宸朝覲日，雨餘幾處白雲輕。
琴齋乃予舊居以琴名齋吾爲之也項先生與諸生居之談莊講老有佳趣向嘗造焉而憶往事乃亦有分勝多捄之處成詩呈項先生者書其實耳 張繼先 
琴齋高致有真風，山閤延賓未折中。來問死生非碌碌，爲談莊老肯匆匆。喜今可與君還往，惜昨曾留客許同。處士或將方寸比，斯人爲不殢焦桐。
渾淪庵慶成 張繼先 
高齋忽已慶成功，赤石蒼崖入眼中。貞節由來拘世業，稚川隨處是家風。紅金柜隠書尤祕，碧玉壺清酒不空。崑閬歸期應可展，我來時欲笑歌同。
仙巖寺 張繼先 
依然仙迹倚巖開，真館何年竟草萊。今日梵宮方得到，舊時玄鶴也飛來。一條澗水琉璃合，萬疊雲山紫翠堆。禪客夜深能共坐，滿窗明月正徘徊。
汪務玄降睡有作 張繼先 
萬籟沉沉丹滿空，一枰初勝務玄翁。金壺飲罷前村酒，玉軫閑歌太古風。羨我無眠神已爽，笑渠貪睡意何濃。回頭爲報孤雲道，清濁由來自不同。
和答周提刑 張繼先 
試於閑處尋閑境，松竹無言綠滿秋。方外每煩勤下諭，山隅何幸偶來遊。一簾芳草庭前長，千載遺書圯上求。得請南還樂居此，清談深感聖恩優。
本竹治 張繼先 
有興來登最上山，真風長在可躋攀。世間濁質能相信，雲外清遊豈肯閑。怪石欲飛明落落，驚湍直下響潺潺。尋常衆目應難見，雲擁真人暗往還。
蒙秦治 張繼先 
紫垣佳客有靈蹤，獨木爲橋處處同。一自渾家參太極，更誰連步上青空。檻前怪木冬長碧，巖下靈光夜久紅。真澤不隨時世斬，出塵人世入神功。
平蓋治 張繼先 
昔人已去附龍鱗，神氣猶存錄籍真。洞口記曾三拜日，雲間別是一家春。釣絲無迹龜魚靜，樵客忘機虎豹馴。金井未經新汲引，已無胸次一纖塵。
雲臺治 張繼先 
漢朝人與道翱翔，是處遺蹤屬靜方。烟外桃花非俗種，風前柏實有餘香。杖穿翠靄通深窅，舟駕洪波入渺茫。千八百年三十代，雲臺空碧珮琳琅。
濜口治 張繼先 
真真相襲養真材，萬木深沉一水迴。珠逞夜明秋浪定，磬含霜韵曉霞開。二仙已遠教誰遇，三粒還能待我來。若遣青童驗輪跡，斷烟無影落蒼苔。
後城治 張繼先 
近枕長河即化壇，擬超壇側到河干。丹砂在地經冬暖，玉竹成林入夜寒。水鶴應思冥象外，山翁愁不到眉端。杖頭已指丹霞景，密有塵羅絡我難。
公慕治 張繼先 
一壇幽占萬松陰，意爲尋真特地深。翳翳野雲披綠岸，時時疏雨灑青林。真圖未落前朝手，短褐堪求古聖心。鶴輦近過遊息處，桃花流水尚堪尋。
平岡治 張繼先 
千松萬竹蔭真祠，多少尋真不記歸。枕石池臺全似古，穿雲溪澗一如飛。玄猿夜久鳴寥閴，黄鶴風高入太微。直自六天渾屏靜，聖功何代不皈依。
主簿治 張繼先 
映盡朝陽與暮霞，苦無軒冕送塵沙。舊聞靈草千年種，近有幽人一兩家。彩鳳每來尋竹實，靈禽時復啄仙花。偉哉往昔輕騰客，豈有心貪五馬車。
王局治 張繼先 
座隅依約有餘香，威表如存動悚惶。荀石並抽擎夭閼，金泉一带自汪洋。因談妙有開迷逕，真指無何入故鄉。季世孰能稽萬一，日隨諸境愈忙忙。
北邙治 張繼先 
滿壇明月化宮春，千古依依楊柳津。碧沼不容生俗物，玉毫寧復示儔人。幽尋已與三玄約，靜樂誰知一點親。世外清遊堪準擬，輪蹄無跡輾香塵。
金丹詩四十八首  其一 張繼先 
金鼎玄珠夜半功，紛紛五彩滿房中。只爲日月交加合，却被龜蛇取次攻。乍見容儀方恍惚，久看相貌即朦朧。慇懃爲報陽人道，此箇真空不是空。
金丹詩四十八首  其二 張繼先 
假法人間有萬般，君宜求取紫金丹。崑崙山上樓臺聳，北海爐中龍虎攢。此箇藥中爲貴寶，將來鍊就作天官。玉皇數下金玄詔，始信雲衢去不難。
金丹詩四十八首  其三 張繼先 
流俗紛紛不悟真，不知求己却求人。只貪世上無窮色，忘却人間有限身。鼎內藥成堪益壽，水中金盡化輕塵。北邙山下纍纍土，總是人間不了民。
金丹詩四十八首  其四 張繼先 
不覺年年撚指過，急如催浪轉長河。鼎中日月知人少，世上陰陽識者多。盡爲資財損真性，皆因女色逐流波。□□半有歸泉路，忍把真元亂鬼魔。
金丹詩四十八首  其五 張繼先 
堪笑愚人被色縈，擬將呼吸要留精。神仙清靜方爲道，男女腥膻本俗情。穢濁豈堪充上品，還丹方可保長生。房中之術空傳世，迷殺寰中多少人。
金丹詩四十八首  其六 張繼先 
採陰丹法起何時，後漢劉晟亦自迷。不免輪迴歸復道，豈將淫慾益愚癡。狗豬行狀稱爲妙，神鬼陰謀不可欺。爭似無爲清靜道，一爐金就養嬰兒。
金丹詩四十八首  其七 張繼先 
嬰兒頭上戴蓮花，詐僞迷人亂似麻。不道修行從一鼎，却言般運有三車。泥丸有路蒸方透，紫府無涯價莫加。爲勸塵中迷路者，好尋元本莫咨嗟。
金丹詩四十八首  其八 張繼先 
火急尋師指水金，依時用火採浮沉。九回照見如來相，一紀方開處士心。虎駕輒翻鉛易就，龍車推轉汞難禁。自從飲著醍醐酒，便覺身居紫府深。
金丹詩四十八首  其九 張繼先 
擾擾浮生一夢間，幾人回首鎖三關。黄婆壓定分全易，白虎飛來投下難。朱雀入爐三畝靜，黑龜伏鼎一生閑。昭昭妙理余知得，只欲藏機隠舊山。
金丹詩四十八首  其一○ 張繼先 
莫論仙骨莫求丹，此理玄玄有正門。迷者少能知返本，教人藉此以爲根。龜蛇大小宜頻給，日月精華且總吞。只自明師分剖後，難爲荒野作丘墳。
金丹詩四十八首  其一一 張繼先 
神仙妙用最難窺，學道多因慾道迷。向此若能明水火，這回方得識東西。真鉛莫把凡鉛雜，真婦休將世婦齊。離坎自交身自泰，恁時方見是夫妻。
金丹詩四十八首  其一二 張繼先 
黄芽至寶莫輕論，白雪通玄敢謾言。不是野人藏祕訣，大都仙藥俗難吞。浮沉卯酉玄分路，變化龜蛇別有門。萬萬學徒無一二，浪稱道友滿乾坤。
金丹詩四十八首  其一三 張繼先 
存神認取本來身，此理幽玄可學人。無漏實成除有漏，迷津纔出是通津。浮生難保千年壽，仙世輕翻萬劫春。堪嘆茫茫迷路者，甘將神作北邙塵。
金丹詩四十八首  其一四 張繼先 
學佛回心又學仙，兩頭捫摸不能專。大都錯路生迷惑，便見迷途易變遷。得事只烹身上藥，癡心莫望火中蓮。但能求己兼求命，休說三千與大千。
金丹詩四十八首  其一五 張繼先 
氣龍津虎不難分，下手須從神定門。白雪鍊多齊日月，黄芽服久出乾坤。四神鼎內堪逃死，五色漿中可返魂。世上蜉蝣能幾許，莫將財色敗元根。
金丹詩四十八首  其一六 張繼先 
急認浮沉水內金，若能烹鍊鬼神欽。四神守衛神爐固，九轉工夫轉色深。龍虎翻施雙入路，龜蛇騰焰兩邊侵。但知五色紛紛起，滿室熒煌可照心。
金丹詩四十八首  其一七 張繼先 
周天火候誑凡人，胎息縈爲亦未真。紫府聚金龍火種，崑丘走玉虎泉新。三蓮折處分神力，一子生時出俗塵。爲報忙忙求事者，真鉛真汞不離真。
金丹詩四十八首  其一八 張繼先 
崑崙宮裏紫金丹，不是仙材不可觀。有分得餐延壽命，自然無戀免饑寒。虎龍銅汞庚辛鼎，大小龜蛇太乙壇。烹鍊一丸飛五彩，上天消息不爲難。
金丹詩四十八首  其一九 張繼先 
勞生擾擾去如梭，火急修真逐鬼魔。好把浮沉翻北海，莫將夢幻戀南柯。甲庚鼎內金非少，卯酉壇中土亦多。只自熒煌光一室，齋心服了脫微痾。
金丹詩四十八首  其二○ 張繼先 
貪著浮名浮利身，不思光景走頻頻。只貪眼下紅顔好，不覺頭中白髮新。藥鼎堅牢延壽命，情思放恣損天真。勸君求取金丹訣，養箇嬰兒脫俗塵。
金丹詩四十八首  其二一 張繼先 
瞥然光景幾時休，出入輪迴去復收。只爲貪癡緣底事，不思清靜學真修。虎龍便是昇天駕，鉛汞元爲出世舟。多少神仙哀俗輩，故留丹訣救凡流。
金丹詩四十八首  其二二 張繼先 
乘龍駕鶴不須驚，此是金丹一粒靈。五色雲龍騰海底，九回風虎到天庭。瓊花合處看壬癸，紫府交時藉丙丁。此理要明非下士，除非名是少微星。
金丹詩四十八首  其二三 張繼先 
勞生擾擾疾如風，急殺三彭及五蟲。不使狐狸侵藥竈，須教龍虎守真空。鼎中寶物時添火，腹內嬰兒貌轉豐。善女善男尋此語，莫貪花酒墮迷中。
金丹詩四十八首  其二四 張繼先 
大都奇怪惑人深，一見邪淫便動心。只是欹傾身內寶，何能堅固水中金。天堂有路無人到，地獄無門衆却尋。寄語世間男女道，收蹤火宅隠山林。
金丹詩四十八首  其二五 張繼先 
阿爾多淫上帝嗔，罰爲狐獸尾隨身。只言五百年方變，豈謂三千日化神。雷火不知何處用，犬牙同此作教親。冤魔眷屬狐狸肖，變化妖容惑幾人。
金丹詩四十八首  其二六 張繼先 
劉晨阮肇事多非，今日憑君子細推。謾使仙宮由色慾，却將紫府貯姦欺。洞中清浄難容雜，穴裏幽冥易變奇。大是世人迷不悟，幾人喪命爲狐狸。
金丹詩四十八首  其二七 張繼先 
子真壇下紫微邊，深夜風光俗好傳。不道求鉛堪益壽，却言藥物可延年。仙丹未必離身內，人意何須立戶前。或是山精迷弄汝，故將雜色等閑看。
金丹詩四十八首  其二八 張繼先 
真鉛真汞最堪憑，此理昭昭却少行。白虎鼎中成玉液，螣蛇宮裏養金精。坎男離女分三位，日月東西合一程。若向此中尋得路，嬰兒相貌自然成。
金丹詩四十八首  其二九 張繼先 
金丹換骨不相欺，大抵凡流性易迷。若使赤蛇騰海北，自然玉兔走天西。栽蓮使者行真水，種火龍王啟大蹊。好向此中尋搗鍊，飛騰只在一刀圭。
金丹詩四十八首  其三○ 張繼先 
幸得修真趣理深，勤勤烹鍊水中金。若知紫府蓮堪種，始信崑崙路可尋。日月合來光上下，白青交後彩浮沉。自從得此真消息，榮辱人間總不侵。
金丹詩四十八首  其三一 張繼先 
少年何事學詩書，爭似求真保玉壺。更不勞神遊赤水，只知存性養玄珠。鼎中日月何人有，爐內丹砂世所無。人笑此中多寂寞，此中寂寞與人殊。
金丹詩四十八首  其三二 張繼先 
既悟今生與後生，何須苦苦强談禪。華池水號昇天藥，金鼎蓮爲出世筌。下乎始知深妙妙，功成方見理玄玄。自從一得明師指，始信雲車出俗廛。
金丹詩四十八首  其三三 張繼先 
三清門戶出無猜，自是凡夫不肯來。月魄日魂爲道路，虎泉蛇火作梯媒。三田勤固元精種，一鼎堅牢後却開。無質自然生有質，真胎能解結靈胎。
金丹詩四十八首  其三四 張繼先 
絳橋行氣總爲非，自是凡夫著相迷。北海鼎爐分造化，南溟宮殿合天倪。虛無只就還丹力，恍惚身成妙道齊。若向浮生能見得，浮生只可比醯雞。
金丹詩四十八首  其三五 張繼先 
塵寰道友萬千人，幾箇虛名幾箇真。不悟汞鉛爲至寶，却將爐竈學燒銀。內中採藥方端的，外裏求丹謾苦辛。何況迷途有迷者，不爲自誤誤他人。
金丹詩四十八首  其三六 張繼先 
九真山下有華池，此水延年世不知。金橘生成光色透，彈丸小大彩霞飛。送歸北海深藏密，般上南溟事怪奇。只候此中功力就，黄雲片片擁嬰兒。
金丹詩四十八首  其三七 張繼先 
九真山上接樓臺，日月浮生紫氣堆。北海下生金芍藥，南溟宮産玉攻瑰。三清門戶三田奧，九轉工夫九轍回。當此鍊成無價寶，從教人笑我癡騃。
金丹詩四十八首  其三八 張繼先 
擾擾尋師苦苦忙，但求神水是仙鄉。熒煌一鼎鎔金汁，燦爛三田湛玉漿。夜半只知真火焥，房中不覺彩霞光。超凡一粒真堪重，始信蓬萊去路長。
金丹詩四十八首  其三九 張繼先 
鼎中大藥世難知，日月雙投姤不迷。未必妙光方火棗，始思玄理號交梨。溶溶朱粉飛雲遠，湛湛神輝滿室齊。一紀烹煎纔得了，便乘鸞輅上天梯。
金丹詩四十八首  其四○ 張繼先 
隱跡人間數十年，不令衆覺種丹田。五行聚會生俄爾，一顆圓明出自然。湛湛神爐開白雪，依依鉛鼎瀉紅蓮。近來不覺浮名起，多被人來叩妙玄。
金丹詩四十八首  其四一 張繼先 
金丹餌了骨毛輕，便覺蓬萊去有程。澄湛藥爐分玉粉，凄凉氣海徹三清。崑崙宮殿年年聳，紫府樓臺日日成。只此便乘雲鶴駕，笑人笑我學長生。
金丹詩四十八首  其四二 張繼先 
學道多多少悟真，真成便見自家身。三田有路縱橫去，萬類無緣變換因。土內養金金色重，鼎中進火火功新。若於財色全無動，便是蓬萊洞裏人。
金丹詩四十八首  其四三 張繼先 
忍辱多多日苦辛，閉門又被鬼偷精。不知牢鎖丹田固，爭奈魂狂紫府傾。陽氣旋衰難保壽，陰邪浸長易消兵。勸君火急尋師去，莫爲冤魔破道情。
金丹詩四十八首  其四四 張繼先 
只見神爐當子夜，豈知火力散陰邪。忽於金鼎凝寒玉，倏爾真身現彩霞。沆瀣露中分白雪，華池水內養黄芽。此中便見真消息，莫浪驅馳覓鹿車。
金丹詩四十八首  其四五 張繼先 
人有金丹可返魂，常流迷道不知吞。朱禽若啟巖前地，白鹿須投海底門。欲得必先調氣馬，由來宜急鎖心猿。善男善女尋真訣，莫把形容化土墳。
金丹詩四十八首  其四六 張繼先 
靜坐焚香念念中，念中須見己形容。生成本藉鉛中汞，變化端由火裏龍。二八莫辭頻採造，一三還用苦交衝。此中有路通天去，可把塵蹤繼赤松。
金丹詩四十八首  其四七 張繼先 
莫嫌野客漏機微，要接仁人至上蹊。悟者便從言下悟，迷途終是意中迷。甲庚一判龍歸左，卯酉雙投虎在西。若見玄玄玄裏事，不離真箇是夫妻。
金丹詩四十八首  其四八 張繼先 
我身我命與天齊，只得金丹便出迷。靈質長來居玉殿，聖胎生就步雲梯。蜉蝣世界何須戀，螮蝀衣裳不必携。烹鍊雖然勞日月，出塵宜假一刀圭。
雞 張繼先 
雞德靈居五，峨冠鳳彩新。五更大張口，喚醒夢中人。
鍊丹巖留題 張繼先 
鶴來松有客，苔去石無衣。黄金浮世在，白髮故人稀。
戲吟 張繼先 
落魄正當年，人皆笑我顛。乾坤時運動，滄海渺無邊。
竹 張繼先 
雨過江皋浄，風來庭檻清。此君故人好，入夜聽秋聲。
書林管轄扇 張繼先 
九鸞陪玉獸，八鳳薦金芝。青童歌妙曲，玄女唱清詞。
青城洞陽大人 張繼先 
青城老洞翁，名籍丹臺上。日日誦黄庭，感得祥雲降。
野軒偶書 張繼先 
日月雙螢火，乾坤一鵲巢。野軒有凉戶，誰敢等閑敲。
題崇仙觀知足軒 張繼先 
此性本無一物，涓水亦自圓明。借問先生足處，軒前月白風清。
靜室偶書 張繼先 
貧有清風明月，富無紅粉膏脂。子午鳳朝元始，去來雷電相隨。
鍾 張繼先 
金晶鑄就斗星懸，掛向瓊樓知幾年。好是五更殘夢裏，一聲敲透白雲天。
詠窗 張繼先 
無意殷勤遮皓月，有心特地隔紅塵。從茲虛室長生白，占得桃源洞裏春。
白菊 張繼先 
陶家籬下未開時，曾得西風借力吹。月影夜深籠素艷，分明殘雪兩三枝。
題濯鼎泉 張繼先 
幾千年浪碧澄澄，對景難忘我祖情。樂就也知曾借力，軒成方見不辜名。
浩然子觀筇竹杖 張繼先 
本是子猷園裏枝，今朝分取手中携。自憐高節虛無物，野外山行得共伊。
贈青城洞翁二首  其一 張繼先 
神仙抱一養玄微，九載功成白日飛。道在當人須順授，今朝何必祕天機。
贈青城洞翁二首  其二 張繼先 
人間久矣喜相倍，道術參同豈吝哉。他日功成果輕舉，爲吾天上作梯媒。
妙應大師往錢塘欲予贈行 張繼先 
太真宮室上方新，歸去先垂紫詔人。天目洞霄期過處，星冠應不冒風塵。
庵居雜詠九首  其一 張繼先 
甓瓦完齊土壁堅，籓籬周匝沒疏穿。人來謾笑無華旆，風雨須教安穩眠。
庵居雜詠九首  其二 張繼先 
庵前桃李春爭開，雪裏見花惟有梅。莫謂枝梢有分別，根本自異非人栽。
庵居雜詠九首  其三 張繼先 
春蠶絲盡即生蛾，秋燕雛成不泥窠。山雉經時藏窟穴，也能龍化入烟波。
庵居雜詠九首  其四 張繼先 
長松偃蹇不依林，枝榦高盤千畝陰。昨夜酒醒風雨急，半空彷彿聽龍吟。
庵居雜詠九首  其五 張繼先 
南山雨過北山出，昨夜月明今日晴。雲氣自舒還自捲，太虛萬古常清明。
庵居雜詠九首  其六 張繼先 
莫羨庵居景物清，須知樂自苦中生。山前盡日幽尋客，多說荒蹊不可行。
庵居雜詠九首  其七 張繼先 
柴門雖謾不曾關，賓客從他自往還。連日山寒聲影絕，蒲團危坐更安閑。
庵居雜詠九首  其八 張繼先 
晴日暖風時出游，冷烟凄雨便歸休。雲還樵斧溪邊牧，不似畸人得自由。
庵居雜詠九首  其九 張繼先 
鍾聲鼓聲朝夕鳴，茶烟炊烟先後生。雲衣霞珮栖山客，兀兀窮年無一營。
寄元規 張繼先 
白日未中氣色明，玉壺興入西源行。草堂羨我不共往，竹風爲汝致幽清。
蓮花 張繼先 
淡淡紅生細細香，半開人折寄山房。只緣清浄超塵垢，頗似風流壓衆芳。
勉弟子還山頌 張繼先 
昔劫因緣今劫會，昨日顔容今日改。世間滄海盡桑田，慎勿重來呈傀儡。
示湯弟子 張繼先 
子欲濟民非爲己，我貪修道不憂貧。直須勉强方成業，只恐因循易老人。
傳度後作 張繼先 
道人願力如天溥，度盡衆生方自度。若還纖芥未蒙恩，我終不捨升天路。
送九龍徐正之歸麻姑 張繼先 
步衝晴雪過前灘，鶴跡雲蹤孰可攀。也似來時無一物，却疑歸去是三山。
對月分韵得清字 張繼先 
碧霄澄徹素芒清，一片多情四海明。花院空庭冷香裏，羽人心膽欲寒生。
訪友不遇題 張繼先 
庵裏人行庵外路，庵外人來庵裏坐。遮頭茅草欠堅牢，年年風雨年年破。
遊洞霄 張繼先 
洞霄深處日棲真，仙子親曾此致身。鳳闕有人來獻禮，溪聲山色愈增新。
詩一首 張繼先 
白雲閑似我，我似白雲閑。二物俱無心，逍遙天地間。
翛然元規夜坐酌余德儒所惠酒因成聯句 石元規 
無正文。
七言再詠 石元規 
詩見張繼先三。
同遊棲真聯句 石元規 
詩見張繼先三。
禱雨應時喜而聯句 石元規 
詩見張繼先三。
渾淪庵成翛然子親慶因以何字爲韵共酌聯句 石元規 
詩見張繼先三。
孤山觀雪  其一 趙企 
莫謂湖山景，尋常總一般。欲窮清勝處，須向雪中看。
孤山觀雪  其二 趙企  西湖
乘興尋幽不怕寒，喜將山水雪中看。等閑哦出西湖句，自有清新上筆端。
別天台 趙企 
携家隠青山，青山不我留。遣我出山去，再拜辭丹丘。王命急星火，駕言促西游。朝游白雲城，暮宿黄花洲。佳人牽我衣，挽斷不回頭。路傍立樵叟，問我何所求。長安美少年，氣概凌清秋。鸞臺與鳳閣，一一皆俊游。掉臂爾欲往，獨不愧且羞。此言真吾藥，口訥不易酬。我本麋鹿性，直與山林投。云何就冷局，歲月空悠悠。願公看我還，長歌賦歸休。
題石橋 趙企 
紺宇凌雲接太和，縈迴委曲過山阿。靈峰散彩祥光滿，寶盞浮花景象多。瀑布迅從雙澗落，禪徒爭向一梁過。何當擺脫塵埃路，洗去人間萬事磨。
題兜率寺 趙企 
一到巾山眼界寬，招提直在翠微間。黄鸝過處金穿柳，白鷺飛時雪點山。漁艇兩三隨月上，海帆八九趁潮還。歸時聽得梅花角，落日西城未掩關。
題順感院 趙企 
一上危梯一解顔，重崗複嶺四周環。山川盡出登臨外，天地都歸俯仰間。飛鳥直隨雙目斷，遊雲長與片心閒。文書了却無餘事，日午須來日落還。
題北山松軒 趙企 
萬木有榮謝，此松無盛衰。夢闌秋韵起，棋罷午陰移。般匠顧不顧，秦君知未知。亭亭高節在，看取雪霜時。
題顯孝南山寺 趙企 
背日西來眼界明，隔溪遙見梵王城。旌旗夾道蔽山影，笳鼓入林聞谷聲。青鳥向人疑有意，白雲迎客不無情。夕陽臨水共歸去，明日紛紛塵事生。
雞冠花 趙企 
秋光及物眼猶迷，著葉婆娑擬碧雞。精采十分佯欲動，五更只欠一聲啼。
櫻桃 趙企 
王母階前種幾株，水晶簾外看如無。只應漢武金盤上，瀉得珊珊白露珠。
萍 趙企 
斑斑染黛色差勻，個個微圓類綠萍。不比榆錢鋪砌白，未饒荷葉點溪青。陶鎔盡出春工巧，磨就多應雨夜零。好與詩人買風月，何妨積貯滿空庭。
秋日泛西湖 趙企  西湖
湖光山色共爭秋，一點塵埃無覓處。沉沉水底見青天，畫舸直疑天上去。
泛湖晚歸 趙企 
日脚掩西山，四面烟光起。片月落湖心，照破琉璃髓。水面天光闊，孤烟暝不收。休瞻一鈎月，挂起旅人愁。
宿普圓寺二首  其一 趙企 
芒鞋侵曉踏青霜，九里松陰引興長。雲霧淺深山變態，風烟舒卷水晶光。千岩寒月籠疏薄，一笛西風度渺茫。短艇不來人意懶，誰知搔首正相望。
宿普圓寺二首  其二 趙企 
仙巾鶴氅與雲輕，晚出岩梯最上層。複複隴頭歸去雁，陰陰松下遠來僧。風吹寒水光成疊，木落重巒碧有稜。行到湖邊歸興盡，畫橋臨水與誰凭。
泛舟晚出北關 趙企 
舟泛寒塘靜，人歸一葉間。影疏行處柳，青遠望中山。道在身從老，詩窮意覺閑。到家秋斂足，有謂掩柴關。
上竺真辯師 趙企 
一別支公僅兩年，山房高隠尚恬然。心清已澈靈泉奧，行峻應磨峭壁堅。俗眼不來青障裏，孤峰誰認白雲邊。更期香火深寒夜，坐使飛花墜九天。
句  其一 趙企 
愁從竹葉杯中去，老向菱花鏡裏來。
句  其二 趙企 
幾夜已生蝴蝶夢，三年辜負鷓鴣班。
句  其三 趙企 
青鏡不覽一兩日，白髮又添三四莖。
句  其四 趙企 
青燈影冷棋三戰，紅火爐溫酒一盃。
句  其五 趙企 
四山來不斷，一水去無窮。
題自畫蘆雁 李膺仲 
晚來無事理扁舟，喚起騷人漫浪愁。過眼飛鴻三兩字，淡烟寒日荻花秋。
和吳公仲庶遊海雲寺 王霽 
大帥新謠十五州，殘春摸石是遨頭。氳氳喜氣隨民遍，冉冉風光盡日流。野俗只知觀讌賞，主人非獨爲嬉遊。晚迴都騎簫鼙引，觀稼郊原亦暫留。
東湖  其一 王雲 
湖景甲東城，亭臺相照清。地分春色早，波動日華生。絕勝新圖展，涵虛古鑑明。綠楊烟岸側，風約釣舟橫。
東湖  其二 王雲 
三月前頭二月天，湖亭雄絕富韶妍。石形卓砌虎蹲岸，檣影浸波龍卧淵。向日鮮明花曝錦，隨風零亂柳飛綿。春來此地堪行樂，誰共賞心張雅筵。
贈大仰齊禪師 王雲 
大仰古名剎，師居二紀中。本無一法說，須信萬緣空。體與大虛合，心將諸祖同。唐來三百載，不墜釋迦風。
贈仰山簡老 王雲 
簡師飛錫地，天外集雲峰。挐石松根瘦，歆窗竹影濃。山寒侵壞衲，澗響雜疏鐘。客問西來意，無言憑短筇。
題李都官道堂 王雲 
高挂朝冠返故鄉，靜延真侶創新堂。不容閒草依階砌，已許歸雲宿棟梁。愛客定須添酒病，惜春應未減詩狂。肯同阮巷分南北，松竹交陰隔蘚牆。
題張氏鍾秀閣 王雲 
卜築䫫郊扉，登臨野趣宜。鷗邊春浪間，草外碧雲低。畫憶王摩詰，詩漸杜拾遺。徘徊半樓月，殘夜水明時。
句  其一 王雲 
爲憐綠葉四時在，不可朱闌一日無。
句  其二 王雲 
經夏地無暑，未寒泉有冰。
辭住持偈 釋如庵主 
三十年來住此山，郡符何事到林間。休將瑣瑣塵寰事，換我一生閑又閑。
句  其一 釋思聰 
千點亂山橫紫翠，一鈎新月掛黄昏。
句  其二 釋思聰 
枇杷花發天欲雪，黄雀不飛枝上寒。
挽顧學正  其一 鄭居中 
可惜病相如，誰尋封禪書。雙親千里外，一葉九秋餘。風露翻歸旐，塵埃鎖故廬。虎丘山下路，會葬有鄉車。
挽顧學正  其二 鄭居中 
廣文官舍冷如冰，幾歎朝衫脫未能。忽買春田埋玉地，猶懸絳帳讀書燈。佳名空綴仙都石，妙偈爭傳海寺僧。一幅粉旌春水漫，惜君誰不涕奔騰。
句  其一 鄭居中 
邱壑未應容謝傅，衮衣行見命周公。
句  其二 鄭居中 
自有薰風來解慍，更無箕舌巧爲讒。
句  其三 鄭居中 
殿上神光瞻舜禹，壁間俊氣識伊萊。
句 楊存 
月中丹桂輸先手，鏡裏朱顔正後生。
寄晁以道求嵩山長松 陳恬 
松上花兮松下根，食之年貌與松鄰。君今既是松間客，采送衰翁亦可人。
題畫扇 陳恬 
萬里稻粱高興，誰將出入君懷。已訝天邊月上，更疑蘋末風來。
子規 陳恬 
暮春春已晚，不見子規飛。莫是無歸處，山禽不勸歸。
謝葛汝州寧卿遺公庫酒肉薪米 陳恬 
不是故人供祿米，初非縣令給豬肝。養賢禮厚隆三簋，拜賜恩深艷一簞。
望天台山二絕  其一 陳恬 
嵩陽不得到，華頂可徘徊。當知吾性分，自有一天台。
望天台山二絕  其二 陳恬 
氣驟烟雲速，風飛山嶽摧。神遊八極表，何必訪天台。
送南禪和尚東遷靈巖 陳恬 
萬方剎境一珠輝，稽首如空無所依。汝浦共瞻雲獨往，靈巖遙佇錫東飛。烟霞隠現青蓮峙，龍象歡呼白拂揮。多謝禪耆來訪我，雙林風月靜相違。
句  其一 陳恬 
嵩陽讀水經。
句  其二 陳恬 
雪裏消磨一半春。
臨寂頌 釋顯嵩 
八十年中常浩浩，宏開肆貨摩尼寶。也無一箇共商量，不是山僧收鋪早。
偈 釋顯嵩 
昨日羅剎心，今朝菩薩面。羅剎與菩薩，不隔一條綫。
方舍舟九江適會僕射相公道過二林得非所期相顧歎息輒爲長句用志勝遊且以敘別 許翰 
公爲逐客向何州，我亦求家賦遠遊。邂逅二林成晤賞，寂寥千古想風流。玉鏘溪堰凉吹榻，蓋偃松蘿翠滿樓。明日分携重迴首，鑪峰空見紫烟浮。
奉和大觀文相公見寄古風 許翰 
旃裘亂衣裳，風雨飄屋廬。南奔萬里空，脫死鋒鏑餘。翠華狩絕域，黄塵翳修塗。朝無嵇侍中，濺血霑誰裾。夷兒金束袍，漉蔌懸珊瑚。驕氣吞九州，投餌術已疏。公捐繞朝策，觀化聊據梧。鳳凰渺鴻乙，紫氛誰與俱。丘壑歲已晚，鍾鼎功未書。棄置委時運，超摇遊物初。此憂自古有，此樂絕世無。邂逅拯橫流，功成吾不居。
三友篇贈珪老 許翰 
平生我三友，四海吳李孫。抱能不時施，戎馬生中原。孫既北隨難，落日黄塵昏。吳亦南投荒，蠻瘴愁朝暾。李今又去我，浮槎雜鼉黿。飛濤渺何極，海天相吐吞。蘧蘧遺此老，死生信乾坤。顛沛吳江渚，投依楚山樊。脩水抱蒼巔，劍氣埋雲根。翛然竹林下，乃有幽人存。神交跡兩忘，高風嫋孤旛。慰我念友心，方外得所敦。空寂湛禪悅，中有詩清溫。我亦忘世者，早窺治亂源。忠臣泣廟社，志士傷丘園。欲持一寸膠，往澄九河渾。晚知未得力，繙經委空言。迨此從君遊，始脫百憂繁。五君與六逸，歲久名方尊。他日竹菴東，更開支許軒。
艤舟大藤峽口武陵使至忽奉福唐珍牘附以古風招隠攬之欣聳有會初心而分閫之命下已久矣詠歎不已復次舊韵用寄惓惓冀一觀省 許翰 
避兵窮嶺海，我豈文休孫。慨彼鳴鳳郊，化爲逐鹿原。北吹戰塵腥，南接瘴霧昏。森然一彗孛，敢近六龍暾。轉舟大藤峽，脫死鱷與黿。纜裊蒼崖樹，落日銜未吞。忽得素書尺，若闚黄裳坤。招我以隠淪，雉澤遺塵樊。游心太易初，攟逐萬化根。耿光百世後，樂此不亡存。寧知虎符下，擁公萬旌旛。英威祖豫州，非心折王敦。從容謝東山，逆氣沮桓溫。自昔國其國，治忽信有源。豈容社稷鎮，端老孤獨園。至人心淑清，一爲斯民渾。胡騎却長嘯，晉史徒清言。武侯揮白羽，亦有軍務繁。要封鯨鯢觀，復睹宸極尊。功成去冥冥，與我俱鴻軒。
辛亥三月繫舟瀟湘得邵武柳州二丞相正月初書撫事感懷寄此長句 許翰 
回雁峰南楚越分，瀟湘烟水思離羣。林寒欲暗他江浦，月出先明半嶺雲。客子無歸迷世路，故人不見隔兵氛。春風空寄相思字，寇鄧經綸早晚聞。
題虎丘次蒲章二公韵  其一 王仲敏 
松陰嵐影翠回環，盡在牆垣繚繞間。舟楫更無通別浦，烟霞曾不接他山。詩亡石在雲徒恨，劍去池荒水自閑。偷得公餘來一餉，遙城鐘鼓出催還。
題虎丘次蒲章二公韵  其二 王仲敏 
匆匆乘詔解行舟，早晚重來此地遊。今日湖山詩似杜，當年庠序學如丘。烟波初入朝宗浦，風月還思望海樓。紅旆碧幢留不住，空餘遺愛在南州。
句 王仲敏 
諢語銷忠骨鯁亡，此中空奏忒郎當。
偈 錢蓋 
稽首文殊師，昔爲七佛祖。嘗發大悲願，廣度諸有情。念彼東北方，是爲清凉境。龍神五百俱，眷屬萬菩薩。設化於此土，示現無量光。聞者嘆希有，何况目所見。我於曩劫中，曾種種供養。今復得親近，瞻睹異於常。念無始劫來，有塵沙數罪。一獲光明相，釋然盡消滅。又念諸衆生，與我同體性。乘此勝妙力，離苦愁解脫。我今永歸依，敬禮發弘誓。願盡未來際，常居佛會中。一聞微妙音，即證無上道。十方虛空界，一切諸有情。盡願同我心，速悟無生忍。
白雲亭  其一 林通 
白雲亭構見浮圖，賢尹標名意有餘。閒抱石巖禪客座，影籠墨跡憲臺書。玎璫玉溜無停響，瀟洒琅玕不用疏。登賞已知情放佚，飄飄應喜類相如。
白雲亭  其二 林通 
雙溪會處創危亭，我愛亭成不異名。到此更誰分別派，同歸終見入東瀛。清輝黛染環簷色，幽響琴傳出澗聲。自信竹林林上美，剪裁今已屬賢明。
九日亭 林通 
危頂裁成九日亭，蓬瀛透出海峰青。滿前細菊浮樽酒，四顧凝雲簇畫屏。月爲情多良夜至，人貪景勝醉魂醒。風流令尹江山主，此樂同民德已馨。
書郭子度壁 許梁 
禁苑精廬是切鄰，衣巾雖舊不沾塵。鐘魚聲裏吟連晚，花柳香中醉過春。和玉重泥燒藥竈，買絲新接釣魚綸。繞湖十萬人家住，如此清閑有幾人。
題雪竇和尚親書偈後 葛繁 
真機昔振雲門路，祖席今多雪竇孫。傳到慧林花果盛，須知葉落總歸根。
流花亭 高述 
翬簷臨古岸，玉砌近重闉。指點尋仙路，留連勸酒人。水流還似舊，花落又逢春。客到此亭下，眷言休問津。
賦玉溪寺石菖蒲 高述 
玉溪石角尖如鋒，山泉噴浸碧玉龍。龍髯誰爲不可識，石上菖蒲拳碧茸。老根密節穿石瘦，細葉如林屯遠岫。百草爛死事潜萌，纖纖獨與冰霜鬭。玻璃瑪瑙春水寒，呼兒捧將持銅槃。年來青眼志未喪，喜君綠髮能衝冠。
玉溪曉步 高述 
平生丘壑情，得此真忘形。摳衣跨石角，開道披林坰。日影曉峰翠，猿啼山柿青。三潭在何許，已約摸重屏。
句 高述 
謫仙此酹月，郎官亦流風。
句 藍奎 
懶思身外無窮事，願讀人間未見書。
遊日山 郭三益 
洗光朝日上旋旋，瑞色分臨此地先。門迥帆收江市密，山深龍卧海潭圓。靜然柏子聽幽偈，閒立苔痕問小禪。莫訝潮平歸渡晚，斯遊有意已三年。
流花亭 郭三益 
面幽連野色，審曲带城闉。但見流花水，難尋避世人。蟠桃知幾熟，蘚洞謾長春。稅駕追前事，躊躇要路津。
韋羌山式公綠筠庵詩 郭三益 
道人棲碧山，雲居在空曲。十年海潮音，利物緣已熟。更尋妙高頂，超然具幽築。古木插空青，寒筠抱巖綠。時携貝葉書，步入深林讀。雲衣冷蕭條，靜對含烟玉。客來境非喧，客去境自足。宵眠護禪虎，晝引銜花鹿。庵中三昧語，藥我貪瞋毒。何當脫雙鳬，藜杖追高躅。
題多福院分翠軒 郭三益 
平生但愛山中寺，此日來看竹外山。心境頓開清浄想，客塵無復更相關。
題廣度院 郭三益 
羲和均四時，曜靈有急節。沈迷簿領書，坐歎春事歇。及茲新雨收，西郊軔初發。蒼頑山氣嘉，奔悍溪流活。風驚麥翻浪，水浄秧抽髮。漸窮蕭寺幽，頓使煩襟豁。蜂喧釀蜜翅，鳥落啼林血。高僧日無事，種朮畦畝闊。綠苗已紓紓，紫花行復結。吾欲訪長生，終歲期採擷。
題南嶽寺 郭三益  衡山
古木陰森梵帝家，簾泉一酌試新芽。官符星火催春焙，却使山僧怨白蛇。
題仙居南峰寺藍光軒 郭三益 
山光竹影交寒輝，下有碧浸吹漣漪。沙痕隠隠白鳥去，石聲鑿鑿扁舟歸。芝蘭發香禪味遠，雲霧吐秀人家稀。須知春事不可挽，杜鵑已繞林中飛。
句  其一 郭三益 
曉鳥啼啞啞，游子初去家。去家向何許，雪暗天一涯。
句  其二 郭三益 
舉頭語天公，慇懃推日車。
絕句二首  其一 孫發 
林亭長夏愛濃陰，來引茶甌一散襟。忽去却來蜂個個，自啼還住鳥深深。
絕句二首  其二 孫發 
山家一尺瀟湘石，掃盡雲腴齒頰清。警破午窗箕潁夢，轉爲風外小松聲。
截臂行 孫發 
吾聞兩臂重於天下不可廢，知之不必子華子。愚民氣焚胸，一忿敢趨死。以死視四肢，截臂如去指。嗚呼巴陵之民何以有此風，疾痛利害人所同。甘心一臂捐糞壤，終身廢卧閭閻中。前年截臂渠得理，今年截臂吾亦爾。村南截臂殺平人，村北炰咻還比擬。虺虺民，虺虺民，用心若此非吾人。有冤自可次第訴，毒人何必殘其身。聞者莫驚喧，此弊吾能言。其初姑息吏，不與杜其源。嗟哉惡俗傷仁厚，明明有冤宜勿受。一姦不濟百姦消，共致和平俾在宥。
書語集句詩譏一老生 孫實 
孜孜爲善雞鳴起，先王之道斯爲美。四十五十無聞焉，斯亦不足畏也已。
壓雲軒 孫實 
絕頂地平易，軒窗風怒號。半空垂象緯，四面湧波濤。洞僻封苔蘚，泉深冷骨毛。登臨欲忘返，城市厭塵勞。
石橋 太史章 
澗底輕雷噴玉泉，石橋僧度是何年。靈峰斗隔人間世，真境潜分洞裏天。施食曾聞龍就掌，談空應有虎當筵。道猷雪涕非無謂，誰見湔腸掛木顛。
桐柏崇道觀 太史章 
神僊隠居尚深渺，徑迂不欲與世通。必求峭拔出林杪，俯視左右環羣峰。飛泉不測源所自，瀑注一落千丈虹。步躋石磴旋盤折，翠蔭蒙密多長松。唐聞馬練師，晉傳葛仙翁。丹灰已死不復熾，獨有翰墨留遺蹤。定知華表立歸鶴，誰見靈湫藏蟄龍。白雲子，信亦稀，藐視聲利如塵泥。仕途捷徑非我樂，不死之鄉終欲歸。玉霄峰前烟撲撲，金庭宮外雲霏霏。哀猿嘯斷月不古，桃杏得春還滿枝。風馭寥寥何處在，孤墳棺殮只空衣。
題幽石 太史章 
痕疑神所鑿，不與衆巖俱。鎮地形何直，參天勢自孤。鶴栖喬木穩，猿攬古籐粗。欲得丹青手，和雲畫作圖。
題望飛泉 太史章 
既晴安得雨霏霏，百道流泉落翠微。側帽試看繩引處，破烟千點濕人衣。
題宴坐石 太史章 
白雲曾罩定中身，石上雲歸不見人。應有山神常守護，松風時爲埽埃塵。
月巖齋詩 李廌 
南山之北，北山之南。環岡繞嶺，紫翠相參。奔騰蹲蹴，萬里䮝驂。丘衍沃若，靈秀所涵。平巒蔽虧，餞日西崦。月生大東，錯落夕嵐。凝輝萬壑，澄若淵潭。有窶人室，架楹維三。其名實佳，佳哉月巖。窶人者何，贊皇之黔。伊誰名之，宗伯子瞻。嗟嗟窶人，天民之淹。昔也方將，愚妄所漸。喜功好名，虎穴屢探。輪殷緌墮，却戰猶酣。老不及人，綿力弗堪。飲冰食蘗，處約已甘。天匪靳予，事有莫兼。俾予有知，錫福則廉。餘齡數奇，展也不占。異時著書，雖俟桓譚。心勞用寡，遠愧周聃。今師農圃，穮蔉崇芟。年登歲樂，糠稗求饜。褐寬縕敝，懷此不貪。門子之責，責我丁男。我居區中，如繭之蠶。身外餘地，烏用沉潜。逝將掃迹，於焉養恬。披風遡景，玩目嵌巉。彼無獻嘲，居之不慚。
觀出日 李廌 
蒼崖觀出日，依稀自扶桑。初如浴咸池，蒼蒼或凉凉。漸若賓暘谷，赫赫復煌煌。海濱升霞彩，貫地萬丈長。攝提御天衢，一照明萬方。不願發五色，不必呈九光。無用現重輪，無貴珥青黄。吾心願吾君，盛德如朝陽。照臨冒下土，威名燭無疆。不復迭而微，常進熾而昌。蟻行理雖切，丸跳比亦狂。病夫喜壯觀，蓬心遂恢張。異時環堵宮，但見生東牆。
宿峻極中院 李廌 
晨游開母祠，暮抵紫虛谷。千峰掛夕陽，猶指中寺宿。山空無人聲，暝色滿草木。亂石礙饑馬，荒榛走驚鹿。深林怪禽號，絕壑山鬼哭。照塗藉流螢，呻吟愧僮僕。乙夜扣禪扉，孤燈耿幽綠。猶疑夢寐中，對榻眠空屋。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其一 李廌 
陽崖轉窅窕，層林蔽重陰。披榛過輿馬，緣雲得幽尋。坐覺真境寂，茲焉悟賞心。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其二 李廌 
平時崢嶸想，跼蹐在城郭。言登諸峰勝，幽情散寥廓。焉能乘海桴，終期老丘壑。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其三 李廌 
日背西嶺沒，月嚮東嶺生。殷霞未隠彩，皓露已舒明。斗柄坐可挹，政恐河漢傾。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其四 李廌 
微雲起前礎，出山忽紆餘。風吹去何之，閑意滿太虛。倚柱聊目送，我生何滯愚。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其五 李廌 
廛居倦喧卑，區中憎陿隘。游目宇宙間，山河真礪带。一嘯萬林端，呼風作天籟。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其六 李廌 
風回荔蘿香，意與塵氣別。杳杳雲際鐘，皎皎松上月。觸焉感幽處，蠟屐俟明發。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其七 李廌 
陰磴頑雪積，老崖白雲深。捫蘿陟鳥道，揚塵落喬林。下方有粟場，俯見歸飛禽。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其八 李廌 
舍鞅陟層巘，老步獨多歎。笑談谷傳響，松聲遞蕭散。欲尋草堂池，土室無僧贊。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其九 李廌 
松風憩俗駕，撫心愧營營。登臨念勝土，烏用千載名。願與婦子俱，終焉住神清。
丙子歲三月十有二日遊嵩山宿峻極中院時天氣清朗山月甚明因以陰壑生虛籟月林散清影爲韵詩各六句  其一○ 李廌 
穿雲上虛無，彷彿凌倒景。微茫鴻鵠背，指點衆山頂。出日上扶桑，徘徊萬林影。
西郊 李廌 
黄花作秋色，槁莢作秋聲。殘春有秋意，奈此惻惻情。喬木點新翠，古壠集飄英。午風薰徑草，麥浪摇新晴。脂車逐勝士，訪友來西坰。苦汗泣瘦馬，流塵汙華纓。囅然發孤笑，屢醉輒屢醒。聊歌干旄篇，愧我未登瀛。
觀文恪王公樂道院巽亭在城上下臨潩水 李廌 
氤氳蟠巽隅，崢嶸干斗魁。蕪城佳氣緬，茂林朱檻開。竹月靜蔭扃，松風綠摇盃。開軒清流度，隠几遙山來。恪公昔優游，弭節此裴回。言念平生容，翻然九泉哀。張老頌趙寢，雍門悲孟臺。歌榭奄凝塵，燕閣鬰生苔。侈靡一轉盼，金碧復成埃。獨無不忘者，安用爾爲哉。恪公古遺直，勁氣騰九垓。豈惟甘棠愛，將與故國偕。傳家有元凱，上客盡鄒枚。聊興勝士想，愧無能賦才。
釣渚詩 李廌 
釣渚平過水，筆溪清見底。寒烟曉冥冥，白石明齒齒。目送歸鴻飛，游心志鱣鮪。手應心不疑，物我相諾唯。黄雀漫多驚，白鷗來自喜。之子未投竿，我來頻洗耳。
盧巖 李廌 
徵君邈已遠，舊隠鎖雲扃。欲知敬遺德，巖以姓爲名。永言配此山，千歲爲德星。雖無猿鶴在，空餘泉石清。想昔居此地，笑傲輕冠纓。入居伯夷室，出效子真耕。種德如古人，養育達周京。惟能抱永正，是豈其用卿。
黄楊林詩 李廌 
黄楊性堅貞，枝葉亦剛愿。三十六旬久，增生但方寸。今何成修林，左右映烟蔓。良材豈一二，所期先愈鈍。
臨溪檜 李廌 
青青弱草陰，猶能蔭寒魚。况乃葱蒨色，百尺映扶疏。月烟含清曠，水氣相吹噓。忽思大明宮，垂楊拂丹渠。豈無蒼翠色，飄颻映茅廬。日暮生幽寒，寂寞意何如。
天封觀將軍柏 李廌 
衛懿恃昌富，乘軒鶴有祿。貴鶴賤用民，身殘國顛覆。楚子惜名馬，終焉葬人腹。爵封東山松，侯比渭川竹。時輕官秩紊，辟妄作威福。無益害有益，褒賞逮禽畜。所美非美然，恩澤及草木。或譏將軍柏，無乃狃此俗。曷膺千鍾養，曷被三品服。不爲朝廷力，竊號委空谷。余知將軍心，非悅世人目。千年抱貞操，勁節無屈曲。不爲歲寒凋，守此萬仞綠。天武累此名，冥不知寵辱。雖不助柏敬，豈意慕軫轂。吾儕之小人，悟主惟欲速。盜功仍苟容，豈恥無道穀。潭潭居紫府，沉沉據華屋。貪恩謀子孫，占俸及僮僕。膏肓病天下，天下思食肉。朝爲四輔重，莫作三危逐。笙簫金谷宴，翣柳北邙哭。尚方屬鏤賜，朝服東市戮。君看古功臣，牖下死爲祝。將軍如有心，應哭世愈蹙。拔萃真不羣，虛名豈其欲。胡不觀其旁，滿山皆樸樕。
鳳凰臺 李廌 
舜韶奏九成，鳳凰故來儀。漢徹方秦政，何乃悞至斯。爾非鷄與鶩，出處當慎時。
送霍子侔還都 李廌 
真人造區夏，民瘼傒以蘇。戎衣振不格，力舉覆地盂。桓桓神武威，自信人未孚。當年羣嘯聚，劍立猶稱孤。天旋地機轉，曠谷吹塤竽。曈曈東方日，揚光扶桑隅。文明燭無疆，煌煌中天衢。曾孫太平君，稽古追唐虞。求賢用吉士，隠淪來真儒。股肱協帝躬，腹心懷良圖。庶事正絜矩，嘉言規典謨。欲將醍醐酪，沾濯瘍垢膚。又慮天下事，學古太殊塗。衆說折聖經，丹青久將渝。世稱淵華者，春秋華實敷。考之篤誠諶，熒熠皆穿窬。况復口耳學，擿埴冥索途。終身不知道，死矣如蟪蛄。無心時雨化，蠲逖狂狷迂。法言立定論，章章如璠瑜。專經務篤實，使士知所趨。欲皆抱道義，如孔丘之徒。士各重良貴，豈若乘風鳬。亦有倔彊輩，索足行深涂。如經風過耳，不美七尺軀。斯人雖云存，衆昧不容誅。振振文風聲，得與帝載俱。先生住毗陵，才望振國都。時方尚雕蟲，如紫色奪朱。獨專性命學，已與衆欲殊。窮年志專一，立節如仲舒。幾年困禮闈，輿議久已需。錦衾爛絺帷，羈絆縻於菟。滿衣京洛塵，馬病僕亦痡。前年彤庭下，射策關彫弧。如何扛鼎力，不勝舉匹雛。官卑府參軍，知命安嗚呼。青雲有伯樂，俯識千里駒。鋒斷吹毛羽，氣節凌轆轤。究之性天遺，溟海不可𣂏。遂言黼座前，此材誠楠楰。方今搆大厦，不可同朽株。嘉言沃宸衷，頓首帝曰俞。汝其姑試之，育士師東吳。東州士氣懦，勁草惟蓬蔞。循循教不倦，啟發親持扶。義方達遠邇，來學皆奔驅。瑞鳳止美竹，飛翔鳴高梧。賢哉師道尊，丘軻居魯邾。巍巍數仞牆，深邃不可踰。宗廟百官富，不見空跿{⻊句}。三年就傅訓，弦誦惟歌歈。或謂我自然，孰知如蒲盧。濟濟榛楛茂，皇州忽云徂。士民惜其去，夾轂爭挽軥。老叟遮道留，實篚携漿壺。謂言感恩惠，成我妻與孥。去矣不忍還，望塵猶懽呼。嘗聞有美玉，不琢鄰碔砆。美質逢利器，欲切惟錕鋘。子時才力薄，治邑民歡娛。季路在大國，止可治轉輸。古有孟公綽，知宏才有餘。優于趙魏老，不可爲大夫。皇皇魯聖人，道困將乘桴。才單敢兼人，道蹇罹罿罦。先生天與才，貫溟包五湖。昔否今已亨，天扉有携揄。行行近清秘，召見延英廬。一言悟明主，欽哉帝云吁。朕方在潁邸，鄉譽時已憮。何其數年間，下國猶劬劬。朕意在教育，如芑生新畬。往惟教東邦，朝野多美譽。往矣勤勿怠，潔白相連茹。或然何其嘉，宿憤得以攄。上苟膺寵光，不日昇朝裾。待詔金鑾殿，著書文石渠。不見潁陰叟，拖紳腰金魚。河湟少年將，五載登台樞。
鹿門寺 李廌 
蓬萊鹿門道，莽莽漢津渡。川塗兩緬邈，今古同此路。德公厭州里，翁媼是中去。風流可引想，千載豹隠霧。浩然遶城歸，羸馬琢妙句。宿草被荒丘，寒榛軼驚兔。昔我懷登臨，歲晏屬凝沍。茲遊愜于願，春仲忽云暮。杖策升翠麓，喟歎憐老步。冠雲得危亭，臨世濯凡趣。蒿薺俯青林，繡繪辨紅樹。他山照寸碧，迂江泫晞露。我生老憂患，胸次貯百慮。寓目宇宙間，猛省忘外慕。前瞻萬松嶺，翠壁屹相顧。輕飈觸纖柯，虛籟森已度。甓道繞危巔，爽氣襲籃轝。傳聞古道場，臺殿若鱗布。日者一昔災，楹棟皆若炬。壞垣積煨燼，况乃金碧處。山僧勤樸斲，堂構略已具。童奴一萬指，役作供指呼。當有鬼運牐，變現助持護。蹇予藏史後，道骨天所付。一爲功名想，悞落塵土污。華顛髮先縞，黧面顔色故。惟有炯炯心，從昔常自悟。會當借巖谷，投老寄冠屨。吹雲飯青精，煮石羹白芋。神遊八極表，諷誦大人賦。鵾鵬或圖南，爲子閬風御。
四逸臺 李廌 
異時常獨飲，對月成三人。已喜三士遊，况遇金城辛。洧淵俯龍室，廢臺干白雲。委徑已就荒，九仞將遂湮。飄然如四鶴，躡屐披荆榛。北岡翻波濤，南岫列嶙峋。登臺與佳名，大筆書蒼珉。占此泉石清，坐使草木春。諸公廊廟材，我期茲隠淪。
關侯廟 李廌 
三方各虎踞，猛將皆成羣。屹然萬人敵，惟髯稱絕倫。仗節氣蓋世，橫矟勇冠軍。艱難戎馬間，感慨竹帛勛。鳳闕控蠻楚，廟食漢江濆。神遊舊戰地，庭樹起黄雲。
白馬寺詩 李廌 
湠漫漢江皋，迤邐楚山岫。衡門掩半麓，飛甍聳層搆。高林敞華榱，雙泉逗瑶甃。龜魚水中坻，牛馬飲殘溜。我卜關外居，此計春可就。參差菱荇香，猗儺參朮秀。行吟池上篇，來倒壺中酎。
墨池 李廌 
臨池苦學書，池水爲變色。終朝坐忘疲，揜卷每自得。滋靈蚌孕貴，飫餌魚腹溢。回堂映茂草，玄源潄白石。祗恐驪龍飛，蜿蜒上丹極。
伍子胥廟 李廌 
烈士可廟食，么麽可悲夫。誓心報荆郢，忍恥適江吳。功成期牖下，旋聞賜屬鏤。楚邦乃怨耦，宿憤嚮已攄。濤江厭波神，魂魄遊故都。存亡兩陳迹，無用愧包胥。
題廟 李廌 
築巖傅胥靡，耕野莘老農。倏來坐廟堂，談笑樹奇功。卯金運徂謝，孔明隠隆中。誰言一丘壑，卧此夭嬌龍。古來王佐才，中間千載空。之人輔玄德，真有宰相風。惜哉小用之，功烈不復東。嚮非三顧重，白首田舍翁。
華嚴庵 李廌 
人生奧區中，猶如繭中蠶。欲窮無然心，足力有不堪。終南有五虎，銜牙坐耽耽。乃有忘軀人，臨穴已擬探。干將古寶劍，吹毛可揮䤴。亦有躁戾者，執刃求其鐔。所得計所傷，膽潰心憂惔。况夫愛見魔，悅如芻豢甘。大士獨了然，白月沉珠潭。獨造無僮僕，妙理去二三。至哉天下樂，端默坐草庵。
岑使君牧襄陽受代還朝某同趙德麟謝公定潘仲寶皆餞於八疊驛酒中以西王母所謂山川悠遠白雲自出相期不老尚能復來各人分四字爲韵以送之某分得相期不老  其一 李廌 
使臣撫南夏，萬夫久以望。道粹韵宇勝，德滿聲譽香。炳然龍虎文，瑑此金玉相。笑談府中居，無爲民自康。
岑使君牧襄陽受代還朝某同趙德麟謝公定潘仲寶皆餞於八疊驛酒中以西王母所謂山川悠遠白雲自出相期不老尚能復來各人分四字爲韵以送之某分得相期不老  其二 李廌 
我生世寡與，所幸賢者知。徽中山川意，賞音有鍾期。荆楚非我里，從公甘棲遲。今茲復舍去，何以紓吾悲。
岑使君牧襄陽受代還朝某同趙德麟謝公定潘仲寶皆餞於八疊驛酒中以西王母所謂山川悠遠白雲自出相期不老尚能復來各人分四字爲韵以送之某分得相期不老  其三 李廌 
閭閻無居人，傾城餞賢守。擁車不得前，遮拜奉巵酒。民言荷恩勤，拊育踰父母。公不鄙我邦，端能再來不。
岑使君牧襄陽受代還朝某同趙德麟謝公定潘仲寶皆餞於八疊驛酒中以西王母所謂山川悠遠白雲自出相期不老尚能復來各人分四字爲韵以送之某分得相期不老  其四 李廌 
公如照乘珠，居朝作賢寶。公如三秀芝，後天錫難老。聿歸供奉班，漆簡探幽討。懸應念傖父，滄洲濯蘋藻。
劉表廟 李廌 
入自東郭門，言拜景升墓。墓樹半枯槎，冥冥立晨霧。鼎國昔未分，蕭牆梗天步。呼蒼復何用，龍卧獨不顧。紆餘檀溪水，黯慘蔡州路。登樓欲遣憂，君看仲宣賦。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其一 李廌 
商朝有仁人，爲奴恥榮祿。九疇傳帝秘，八教清濊俗。苗裔散諸華，慶澤鍾左蜀。崢嶸多望人，冠冕稱盛族。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其二 李廌 
左蜀富山水，錦屏秀而鮮。卿雲常氤氳，佳氣所盤旋。藴此天地靈，並生文武賢。稱忠著甲令，節制控兩川。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其三 李廌 
天地西設險，劍外分野殊。君家萬里侯，支郡許專誅。威名讋華夷，玉帛走易于。韡韡常棣華，煌煌駟馬車。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其四 李廌 
功高翊戴重，錫土仍命氏。蟬冕舊傳家，龍衮式增賁。誰云五世澤，久襲萬鍾貴。非惟頼先慶，奕葉藝忠義。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其五 李廌 
隠居嗣徽猷，超世得古學。行藏合用舍，聞見守約卓。清風激頹波，精義興後覺。天子不得臣，鴻飛夐何邈。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其六 李廌 
先生王佐材，蚤歲常數奇。平生經綸志，白首初逢時。經營此堂久，乞身竚歸期。堂成不及登，魂氣今何之。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其七 李廌 
諸孤皆妙稟，况乃承義方。世濟商人美，各是萬夫望。拳拳奉先志，誅茆建崇堂。豈徒輪奐美，卓絕當未央。
故諫議大夫鮮于公欲作新堂以傳世譜名曰卓絕內相先生題其名曰蜀鮮于氏卓絕之堂某以此八字爲韵作八詩蓋鮮于公頃嘗俾某賦之而三子以求其詩故原其古而美其今以頌美之  其八 李廌 
吾觀孔父鼎，知有名世哲。英英大諫公，克世嗣前烈。翱翔金鑾坡，白首貫忠節。後昆有斯人，譜系愈卓絕。
趙玿赴成都府廣都縣尉以送君南浦傷如之何爲韵送之作八首  其一 李廌 
吾生常羈旅，送客情更重。嗟哉平生交，今復萬里送。愁端寓心目，往感接魂夢。窮途獨栖遲，直道竟何用。
趙玿赴成都府廣都縣尉以送君南浦傷如之何爲韵送之作八首  其二 李廌 
山河接巴徼，關塞斷秦雲。誰爲萬里侯，節制錦江濆。彊項毋狥指，曲鈎難致君。勿因朝廷遠，俯首俗吏羣。
趙玿赴成都府廣都縣尉以送君南浦傷如之何爲韵送之作八首  其三 李廌 
昔余旅長洲，寄傲碧江潭。十年客風埃，留滯困周南。冉冉老將至，兀兀漫窮探。故人各變化，漂零空自慚。
趙玿赴成都府廣都縣尉以送君南浦傷如之何爲韵送之作八首  其四 李廌 
之子才如冰，不應常負弩。勿爲爲貧謀，一意在阿堵。廣都綺縠地，當念珠還浦。惟廉可立身，勿使嗟供虜。
趙玿赴成都府廣都縣尉以送君南浦傷如之何爲韵送之作八首  其五 李廌 
翔風走塵沙，草樹正玄黄。烟昏路漫漫，日冷雲蒼蒼。杜公作詩處，武侯近戰場。陳迹勿驚心，俯仰已堪傷。
趙玿赴成都府廣都縣尉以送君南浦傷如之何爲韵送之作八首  其六 李廌 
蜀都藴奇氣，古今生英儒。歌童選何武，狗監獻相如。煌煌直金馬，藹藹侍玉除。歸入芸香閣，無廢五車書。
趙玿赴成都府廣都縣尉以送君南浦傷如之何爲韵送之作八首  其七 李廌 
傾城愛勁竹，古士惟徽之。而我獨愛君，不見即相思。今矧萬里游，動爲三歲期。索居念金蘭，惘然傷別離。
趙玿赴成都府廣都縣尉以送君南浦傷如之何爲韵送之作八首  其八 李廌 
蜀山如鳥道，劍閣鬰嵯峨。嗟君正朱顔，奈此艱險何。秋雨峨眉道，春風濯錦波。青山一羸馬，古今應更多。
秋日雜興  其一 李廌 
悠悠東郭道，莽莽四海志。晨光晞高林，泫露泣征轡。巨防揚淥漪，哀泉赴橫衛。我生窘羈束，感歎撫消髀。
秋日雜興  其二 李廌 
青青陌上草，秋徂故應省。疾風試飄葉，寒露猶湛潁。冰霜來無時，爾命詎堅永。滋蕃奈爾何，咄咄臨此景。
秋日雜興  其三 李廌 
昔喜馬少游，我馬仍款段。古云末路難，百里九十半。與爾皆調饑，欲速輒愈緩。長鳴徒勞爾，終愧籋雲汗。
秋日雜興  其四 李廌 
黍稷競登場，荏菽復滿疇。我羹雖不糝，逢年亦解憂。太平豈無象，樂歲觀有秋。敢期飽糠覈，役車何當休。
秋日雜興  其五 李廌 
秬黍亙廣隰，整整萬戈矛。旌旄亂風葉，森森疑戰秋。如聞高奴塞，將軍用世侯。勝筭應在目，願解西顧憂。
秋日雜興  其六 李廌 
芡珠乃籩實，鷄首真溪毛。芥羽復丹幘，凌波競將號。蒼啄勝玄蠔，百琲轉含桃。驪頷有照乘，海夫得應勞。
秋日雜興  其七 李廌 
摇摇平岡雪，芬薌蕎花白。繁英未脫鄂，銳實已潜黑。速哉不踰時，幾何天地力。寒耕暑方耘，古人勤宿麥。
秋日雜興  其八 李廌 
橫烟下平林，閑雲依袤嶺。寓想高鴻背，游目凌倒景。吁嗟老于行，末路未遑騁。晚歲竟如何，三歎心耿耿。
汝華巖 李廌 
道人居此巖，誦經歲云久。鬼神夜護持，空巖擊刁斗。吁嗟已成塵，藤蘿穿石牖。
與鄒浩志完會於王希聖家因話毗陵事是夕輒夢還松陵因述夢呈志完 李廌 
客夢還松陵，寒江渺烟雨。異時醉吟地，依然記洲渚。三高平生歡，彷彿遞賓主。十年扁舟興，一夕暫容與。此樂曾未央，覆瓿俄驚鼠。隙月鑑我帷，破窗風自語。展轉誰晤言，僮隸聊爾汝。吾生獨何事，寤寐仍羈旅。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一 李廌 
至人本無我，與世初無方。彊從金鑾游，聊用示行藏。忠清秉全德，日月可爭光。振衣千載上，臨世濯滄浪。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其二 李廌 
至人孰可測，跨世富英量。千齡遘治運，萬古真遐想。三台接布武，萬乘拱函丈。辭榮明光殿，乞身青天上。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其三 李廌 
世人期公淺，云是真謫仙。願公老台鼎，白首冠貂蟬。爲之乃固有，弗爲愈知賢。清風不可挹，高高薄雲天。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其四 李廌 
紛紛競干祿，汩汩第謀身。先生獨任重，憂道仍憂民。精誠貫白日，孤忠橫北辰。求之千載上，古亦鮮若人。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其五 李廌 
平生史鰌直，往歲展禽黜。青衫竄長沙，華鬢謁宣室。重光照八極，命世真賢出。奈何江湖去，獨爲蒼生卹。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其六 李廌 
道德富瀛海，百谷輸浩渺。雲夢吞什伯，坐映黄陂小。斯文再炳蔚，精義凌縹緲。典謨追灝噩，協氣充四表。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其七 李廌 
周公非汲汲，仲尼豈皇皇。吾道無若人，孰能相維綱。古今異倫軌，英風自相望。下民今喁喁，造物太茫茫。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其八 李廌 
造物雖茫茫，至人自囂囂。雖稽具瞻意，欲全千仞高。富貴一敝屣，功名兩鴻毛。獨知退爲樂，可憐夸者勞。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其九 李廌 
公去吾道辱，公來吾道榮。生民繫休戚，國勢隨重輕。先生如九鼎，坐折姦宄萌。天如欲平治，用舍若爲情。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一○ 李廌 
先生如蓍龜，萬事可告猶。勳業輕黄屋，得賢方解憂。念昔彙征日，民瘼庶有瘳。莫賦歸去來，衮衣或能留。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一一 李廌 
吳越控島夷，東南一都會。淫風舊倡靡，懦俗無慷慨。除弊在躬行，報政可立待。類非俗吏能，千齡樹遺愛。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一二 李廌 
邇臣均勞逸，方面乃毗倚。細人怙權寵，補外習爲恥。餘杭股肱郡，湖山真信美。意雅如望之，肯效倪若水。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一三 李廌 
小人雖嗜學，歲月空屢勤。同門盡鴛鸞，登瀛校書芸。嗟余老西河，索居久離羣。從龍從上下，愧彼油油雲。
送杭州使君蘇內相先生某用先生舊詩方丈仙人出渺茫高情猶愛水雲鄉爲韵作古詩十四首  其一四 李廌 
四海李元禮，龍門多俊良。英英郭有道，一揖遂生光。畫鷁凌雲波，仙舟水雲鄉。此心徒皦皦，千里共蒼蒼。
雨中宿超化寺 李廌 
暴雨如建瓴，龍淵俄怒流。逸哉我三士，冒雨探奇幽。古寺浮積壤，危若萍與漚。抱憂窮樂事，斗酒聊重留。
遊超化寺 李廌 
常笑博望侯，老死窮河源。河源幾萬里，天派垂崑崙。支流播九逆，砥柱疏三門。行穿九地折，怒溢千里奔。樂彼洧水源，近且具茨根。寒泉發清池，藻鑑撓不渾。引爲琉璃陂，碧波媚蘋蘩。逶迤入王城，順下德可溫。全此上善性，利用豈無恩。下有萬艘濟，旁列千夫屯。持此安且靜，用鑑暴與昏。頃年時聞龍，淵室今應存。秉簡俗何陋，濟輿惠亦煩。誰知千載後，佛宮枕溪濆。喬木上參天，綠竹盈短垣。曾此埒金谷，神龍依祇園。物理自古今，興廢復何言。聊思鄭國僑，殊勝漢張騫。
木文真人章聖朝合州進到其事甚怪至京其木中人呼萬歲者三詔賜崇福宮 李廌 
犀視月通角，蟬想丸目入。果臝祝螟蛉，天風化陰鶂。物變知品殊，尚可易形質。真人友造化，故與物爲一。持此誠與神，可貫金與石。何爲輒入木，厭世未肯出。衣冠儼如生，隠若陸顧筆。非同木居士，聾俗競禳祓。又非羅公遠，戲隠逞幻術。疑是青羊老，合江聊示迹。薄游附驛車，靈宮居二室。
西丘 李廌 
西丘對秋風，蕭颯如原隰。木落景扶疏，碧環天壁立。餘霞拂暮散，夕鳥寒更急。獨有松上鶴，不爲鸚鵡粒。
廌葺介堂元聿作詩某次韵 李廌 
吾生一漂梗，觸焉泊東周。十年歎流滯，吞默垂遠猷。胸中猶汪陂，萬頃蟠一甌。輿羽欺鎰金，寸木傲岑樓。圖南平生志，腐鼠詎能留。寸心徒自憞，雙鬢颯先秋。物理有否泰，奚爲久休囚。尚愛東方朔，處汙能若浮。悲鳴非不切，歲月老驊騮。莫笑掃一室，吾心若虛舟。會當掃天下，歸老卧滄洲。
百葉梅 李廌 
寒香本已清，真色初既好。誰私化工力，增綴愈妍巧。繁葩貯春意，幽姿照青昊。獨無和羹實，終應愧其表。
夫人城 李廌 
庸將昧奇正，乘鄣罕書勛。我登夫人城，想見畚鍤勤。攻瑕既遇堅，坐制烏合羣。異時古烈婦，鮮以智勇聞。褒稱勵愚懦，敢諷賢令君。作傳續烈女，遠紹子政文。壁間畫葆羽，俾如娘子軍。
次和答張誾寄靈壽杖 李廌 
我生職貧病，壯齡俄早衰。朱顔不少貸，白髮太先期。故人獨閔余，遠寄靈壽枝。老景知有頼，醒醉爲扶持。
憶吾廬 李廌 
繆挾經世策，蚤衰甘湮淪。吾廬有佳趣，一廛良可親。茂林修竹地，青山白雲人。塵埃付捷徑，風波委要津。吾心如皦日，外物任浮雲。久厭牛馬走，欲令鷗鷺馴。歲月既荏苒，功名定因循。執鞭吾弗能，得乘豈所欣。畎畝樂可必，糟糠奚用勤。泥龜喜曳尾，生芻恥屢陳。束濕雖有術，末路復誰因。願爲海底泥，肯羨山上塵。
谷隠飲中以采菱渡頭風起策杖村西日斜爲韵探得采頭二字  其一 李廌 
東西南北人，志向各有在。一言契所適，糾纏胡可解。英英坐上客，聲聞著寰海。婆娑諸侯邦，未去亮天縡。顧余寸有長，葑菲誤見采。山空佛宮冷，秉燭集飛蓋。笑歌觸松風，出谷作天籟。後夜風雨時，惟應鬼神會。
谷隠飲中以采菱渡頭風起策杖村西日斜爲韵探得采頭二字  其二 李廌 
山川納商氣，凜凜天地秋。草木將玄黄，詎肯烏我頭。蚤歲謬懷璧，轗𨎹轍欲周。富貴來無期，舍鞅息林丘。復棄農圃業，爲茲山水游。來尋彌天釋，軟語忘百憂。夜傾雙玉壺，禪詼互相酬。試澆磈磊胸，洗我千斛愁。
會居易齋分韵 李廌 
君子何樂胥，清夜以文會。篇章各紛拏，錦組貫珠貝。高譚生清風，石齒潄湍瀨。安得樓蘭肉，充庖餘炙膾。
啟母廟 李廌 
帝武啟宗周，玄鳥濬哲商。塗山配神禹，獨不嗣娥姜。異時天與賢，嗣子繄匪良。欲肇天與子，是用開厥祥。鈞臺享羣后，有扈誅叛方。誰令謳與訟，帝畀有夏昌。推此方朱均，巍巍真令王。伯陽指株李，阿衡降空桑。龍踞生漢祖，龍漦誕褒娼。石裂何足問，世語多荒唐。若比望夫山，雖怪猶有光。
筆溪 李廌 
張生古狂夫，草聖稱豪邁。縱橫意有得，野馬御風快。醉醒忽驚神，自以不可再。乃知高世能，至理適有在。况夫窮年華，朝夕精揀汰。期茲筆溪水，色變崑崙派。
施柏花 李廌 
佳花香藹藹，老栢意蕭蕭。如何蒼翠質，許附繁柔條。仙人踏錦障，襯步武夷橋。願託歲寒心，凌虛上烟霄。
偃柏 李廌 
名園氣虛闊，怪栢獨凝偃。高枝翳浮雲，翻然志飄遠。赤松來何遲，黄鶴去未返。蘇武遊虜庭，矜傲何蹇蹇。朔風吹寒枝，日暮羊在坂。乃疑高堅材，獨得造化本。蕭蕭古池上，不與凡木混。
霹靂琴 李廌 
老桐初無異，憔悴輩散木。良材固自信，終歲委空谷。孤根聽霜霰，厥命寄樵牧。雖云具宮徵，誰意望琴筑。天公憐冤憤，霹靂驅怪伏。蛟龍出蒼幹，電火燃裂腹。造物一愍弔，爲惠在反覆。神馳變廢物，瞻賞改舊目。裂爲君子琴，日奏太古曲。因知物興廢，尚爾轉禍福。志士抱孤操，來者怳未卜。壯年昧籌算，奚用定榮辱。
同德麟諸公觀秋風閣自賦詩臺乘月汎江 李廌 
虛閣凌縹緲，危臺俯湠漫。憑檻眺落景，倚柱送歸翰。空濛暝色合，戃怳天宇寬。皎皎明月上，炯炯青林端。寂歷四郊靜，陰森清夜闌。秉燭下草岸，迴船遵柳灘。繁星粲湛彩，白烟隠微瀾。夷猶放𤃩溜，闇澹數烟巒。絺衣凉風發，角巾滋露漙。心適醒亦狂，樂極清更歡。叩舷過龍室，抵掌驚水官。仍思爇犀炬，下欲窺蛟盤。風雲襲毛髮，冰雪澡肺肝。慨歎念前哲，興懷成壯觀。蹇予棄甽畝，放意遠遊般。合鞅昔徂歲，維舟今戒寒。佩服良友義，論言畏塗難。茲遊興不淺，冒險夜未安。風波彼何懼，忠信邪能奸。
又九月十四日登秋風閣以餘霞散成綺澄江靜如練爲韵分得餘靜二字  其一 李廌 
繆蹈江海迹，吾生靡懷居。役車窘陰雨，蒸腐敗衣袽。晨昏霤聲中，我懷何時舒。秋陽出頑雲，杲杲照我裾。言登秋風閣，乘興安可徐。猗紆下銅鞮，縹緲凌紫虛。錦葉眩林表，金包垂霜餘。棲苴寄榛莽，潦痕在菰蒲。我遊獲所適，况乃弗爲魚。放意宇宙間，所至皆吾廬。
又九月十四日登秋風閣以餘霞散成綺澄江靜如練爲韵分得餘靜二字  其二 李廌 
山客水不覿，烝雲日如甑。陵陸混泥沙，黯慘度朝暝。晨霞送晴色，喜見天面瑩。江光劍歸匣，雲收四山靜。高閣眺空無，復見前日勝。回思困塗潦，戃怳如昔病。登臨勿太息，秋風漸焱勁。
搗帛石 李廌 
婺女織玄綃，欲作六銖衣。空山搗寒月，傳聲徹雲閨。可笑綺縠女，不識砧與機。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其一 李廌 
楚女唱桃葉，楚巫歌竹枝。壯士撫長鋏，語闌亦興悲。君看拱把松，中有千歲姿。蕣華不及夕，柯葉漫成籬。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其二 李廌 
葳蕤晚秋菊，芬菲忽齊開。緣階上古壘，粲若黄金臺。搔首念霜髮，擷英泛羽盃。頹齡恐能制，壽侯安在哉。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其三 李廌 
白髮諳冷暖，蒼皮貯陽秋。中年已如此，一飽更何求。把菊悼飛葉，微行遵遠流。此非柴桑里，乃有淵明儔。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其四 李廌 
痛飲可一石，寧辭手中巵。挹斗自斟酌，澆胸定爲宜。心如虎在圈，事若羊觸籬。執鞭吾弗能，放意從所之。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其五 李廌 
青松多陳根，女桑漫柔枝。虛心任寒暑，寧與鐵炭期。旨酒有妙致，青山多令姿。醉遊卧丘壑，於予復何爲。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其六 李廌 
松菊徑勿荒，政欲善鋤治。參商菅蒯中，高韵自超異。區別雖少勤，寶此吾臭味。勿言大鈞中，與彼同一氣。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其七 李廌 
霜風隕高木，零落臨艾蕭。幽芳枝孤秀，華心慰無聊。堂中老元亮，日賦歸去謠。杖屨樂三徑，爲爾甘折腰。
同德麟仲寶過謝公定酌酒賞菊以悲哉秋之爲氣蕭瑟八字探韵各賦二詩仍復相次八韵某分得哉蕭二字  其八 李廌 
風騷本無作，强爲憂患出。菊荒思卧陶，江渾歎沉屈。吾觀思王詩，復若清廟瑟。斯文幸未墜，且進盃中物。
神松嶺即岳神爲珪禪師一夕自北嶺移者 李廌 
初聞百梁村，拔自天池井。今知萬松岡，一夕趨北嶺。顧茲挾山威，何心罔知警。
二士避雨巖 李廌 
遇險思共濟，胡粵無異心。而我與夫子，義烈真斷金。陰崖避飛雨，羣龍方怒吟。巖中歌式微，相和相知音。
送元聖庾縣丞之官泉南 李廌 
漫郎老猗玗，紫芝于蒍于。二元皆國器，位卑德有餘。嗟公有祖德，官况復不如。平生志引大，英爽凌太虛。胸中有武庫，羅列千卷書。攘臂班馬間，豈但突黄初。謂宜在妙齡，持橐承明廬。何爲沉下僚，蹭蹬青雲途。三調南曹選，雪霜稍侵鬚。又佩墨綬去，不得黄紙除。憐公批敕手，乃判稅與租。閱世悟休戚，勝負如梟盧。達人自通脫，於何較錙銖。平治不平氣，俛仰自走趨。剛忍素所遇，時乃烈丈夫。南安極南粵，控带荆與吳。南涯即滄海，北渡竟重湖。回首望嵩潁，邈焉天一隅。南州例卑濕，海錯富蟲魚。作客萬里外，善保千金軀。加餐慎興寢，三年賦歸歟。故園有老伴，林下要爲娛。
德麟約游西山某自酇來會行李阻脩成此詩 李廌 
初無聲利想，獨有山水癖。慨然歲月逝，名山喜投跡。書來拜嘉招，吹火自蠟屐。戒期西山邑，奔命通書尺。君詩如齊楚，凜凜兩大國。吾詩比邾滕，惴惴甘服役。千里奉詩盟，敢愛股肱力。方舟絕清漢，舍棹上層壁。梅埡排青雲，四覽衆山脊。僮肩困負笈，馬喙不停息。趼足上崔嵬，欲進轍已植。喘喉如鼓橐，開闔振胸臆。仰愧升木猱，俯羨歸飛翼。天曛未敢止，行行望仙舄。
見山岡詩 李廌 
高岡勝虛閣，晚景澄寥廓。遙潢浸廣野，危峰柱碧落。雲過半山陰，蟬聲夕陽薄。勤勤學飛仙，海上尋黄鶴。
三醉石詩 李廌 
伊昔三逸人，醉卧捫白雲。其間歐醉翁，翊戴建殊勛。山靈豈羨爾，應復勒移文。
中隠菴和趙孺韵 李廌 
退之以文鳴，師友得侯喜。聲名力與俱，雖尊未勇耳。黄池距青山，孰辨都與鄙。菴成誰振之，句出鬧如市。千仞寧我高，充實信吾美。坐令菴內人，前車云可軌。禮樂有先後，後進則君子。執方而昧圓，俱野那復史。伐柯固執柯，疇克求諸邇。蒸之既匪薪，采焉又非芑。近交韓與侯，步驟亦常耻。一醫消息盡，布毛自何起。要須六月息，不息不爲已。敢問二詩人，如何得意旨。
答周行己相贈行己端慎太學諸生忌之 李廌 
佳人寓雲端，餌霞服靈烟。舉手謝時人，信爾非我緣。誰令山中瓢，酌此闤闠泉。捨爾芝蘭薌，一染漸餘羶。鉛黄强爲容，孰竟謂子妍。眷焉反初素，此道自古然。
習家池詩 李廌 
言登峴椒亭，南望高陽池。習君漢徹侯，種魚千石陂。川光涵翠阜，倒影媚清漪。伊昔典午世，山公已游嬉。子孫安在哉，獨樂寧可期。蕭蕭宰上木，長風蕩餘悲。
習鑿齒宅 李廌 
習侯有世德，冠冕襲鵔鸃。裔孫富六藝，鑿齒四海知。蘇嶺陟家山，高陽浮故池。著書山水間，秀發胸中奇。間從彌天釋，善戲間廋辭。尚友雖異代，斯人可夙期。
龐德公宅詩 李廌 
荆山雲蒼蒼，漢水波瀰瀰。山川意高澹，宜有隠君子。德公卧鹿門，老不踐州里。潔身遠憂患，豈復存慍喜。藐然姑射人，胡爲市門倚。諸郎有鳳雛，輒與卧龍起。
過具茨諸山始達嵩少 李廌 
初踰千峰時，千峰各呈秀。抵茲嵩高前，始覺衆山陋。恃此一柱力，天地敢分剖。四維既張弛，穹壤託高厚。卿雲羃上國，秀色連楚藪。衆峰無聳峭，配此真培塿。固將倍十百，何止吞八九。余身一草木，乃欲擅去取。出類復何言，聊貽澗濱叟。
登嵩頂 李廌 
丈夫有奇氣，坐井直鬰鬰。朅來古嵩州，携手登太室。中峰到絕頂，北嶺太峭壁。山河在股掌，带礪何足述。星分九州野，塊列七雄埸。放懷宇宙間，想見天地闢。下觀雲雷變，愍爾龍鬼役。下方萬仞底，草樹靄蒙密。愈知天下小，助我浩氣直。平生四方志，登臨聊感激。嗟嗟封禪媼，遊豫朝百辟。誣辭與慚德，可笑乎四嶧。廟社尚不閱，財用遑肯恤。萬兵樹豐碑，數丈壓崷崒。豈知市朝變，輦路蔽荆棘。同登八仙壇，再題三醉石。君無笑余怯，登臨常股慄。爲寶千金軀，夷路猶恐失。存我厚蒼生，豈效伯昏逸。歸卧聽天雞，扶桑觀日出。
求志書院詩四首陳師道履常之所居也  其一 李廌 
癯槁巖下士，蹟隠心捷徑。汗顔塵中夫，諂笑幸游騁。賢哉陳夫子，兩不傷厥性。潔身風波塗，獨若萬鈞錠。
求志書院詩四首陳師道履常之所居也  其二 李廌 
辰極不改北，滄溟日輸東。聖道亦如是，昧者自異同。哇鄭迷世習，舍魚當取熊。蓍龜期吾子，此語聞先翁。
求志書院詩四首陳師道履常之所居也  其三 李廌 
君氣久已浩，君志復何求。同聲久絕和，一見忘百憂。藜藿鄙膏粱，絺綌傲狐裘。德輝下可覽，安用翔九州。
求志書院詩四首陳師道履常之所居也  其四 李廌 
漆開辭未信，顔回恃有田。爲貧仕何媿，得已非自賢。破褐坐窮閻，聲華飛日邊。苦節勿匏瓜，仲尼任蒼天。
靜齋詩題盛君明之室也 李廌 
人生乃動物，萬事皆動端。陰陽造化汝，賦汝以五官。五官各治職，愈治當愈殘。非苦動所擾，烏知靜爲安。非惡動所戕，未貴靜爲完。百年夜分半，夢想仍妄瞞。動多靜常少，竟爲動所干。回光一自照，萬事無悲歡。居士何早達，動境能反觀。寧爲玉在璞，不爲珠在槃。虛室生朝白，青璅凝暮寒。聊持動時想，攝入靜中看。
寶幹山茶 李廌 
山茶乃凡木，寶幹始爲奇。婉雅瑞荷花，扶疏連理枝。傾心相爾汝，和氣生怡怡。清陰亦可愛，惡木正離披。
上姑丈閭丘通牧少卿 李廌 
天下一大器，安危繫平傾。哲王慎民監，措術如和羹。辛甘或偏長，非可制割烹。五味既可口，君子嘗曰平。方今太平君，戒欹如持盈。乞言用龜鑑，履德均權衡。庶民雖惷愚，一或非所營。視之如己內，涂污千仞坑。是用選賢德，告戒敷至誠。曰雖一人良，萬邦咸以貞。尚頼爾庶牧，裨朕來聰明。分符授虎節，專政千里城。朱車輪兩轓，畫戟門十旌。禮文既光華，遠煜如杕英。良圖沃朕心，蠲瘼求民情。如意運手足，乃與朕力并。朕所戒假樂，難慎惟守成。願昭先人功，奠枕臨周京。羣方政咸乂，惟海隅蒼生。魚鹽機巧利，凉德多矜爭。版圖庶彙徵，雉壘侵荒荆。矧乘薦饑後，魴鱨尾多頳。古既無罪歲，此獨何所令。明明普天下，孰非聖人氓。當求善仁政，如解中山酲。時公罷仙班，入覲中天閎。帝優老成人，錫祉昇名卿。吏能素嚴翼，公望方崢嶸。物頼山愈靜，川納海益竑。齊安漢中治，政迹如韶莖。剛明濟清浄，錦組輝瓊瑩。果毅將慎智，佩玦鏘璁珩。英英衆人師，落落天地晶。是用簡上心，僉議如預盟。公辭臣老矣，已與世累輕。東吳富山水，烟霞氛紫清。樂郊適所願，逍遙掛塵纓。賞延及孫子，榮慶并弟兄。智恬欲相養，爲壽期老彭。帝云東州民，思濟求令名。窒如相忘魚，喣沫涔轍泓。瘁如旱麓木，枯槁需春萌。朕意慎許可，當頼王國禎。如翩皆飛鳥，遴集惟鷦鵬。無辭逆朕意，欽哉卿惟行。公承帝眷異，竭節期有亨。郡民幸其來，爭以先見榮。實篚携漿壺，馬首拜且迎。謂言前掾曹，執禮無私評。遠茲三紀歷，位重德愈宏。下車始授政，季秋末徂正。囹圄屢空虛，盜止無黥刑。康莊夜達旦，戶敞民不驚。柔遠戒慢令，荒政先緩征。榛楛已濟濟，莪蔚將菁菁。熙熙春臺樂，苾苾太室牲。嘗聞至仁化，政立可去兵。又聞公明心，罰罪能驅鯨。古云州縣勞，此語非準程。韓侯功固高，羞比於絳嬰。光初必凶終，進銳多反瞠。如徹禮飲酌，彊酒奠兕觥。雖云快壯心，泰至多酗醟。孰知安行健，履坦非掀橫。圭璋賤珉玼，山川貴剛騂。良弓豈苟飾，利用關以弸。斯爲古循吏，業廣惟勵精。孤生何所罹，自幼憂患縈。遭家屢不造，省始離呱喤。邇復遠所恃，羈迹如漂萍。操心但書危，固戶頼巧甍。曲蒙惠私重，哀愚斯獨惸。字撫得不違，俾就三龍黌。曰余欲玉汝，誰何吝金籯。愚非苟恩者，銳志思迅鏗。爲修不敢殆，希彼農夫耕。懃懃慮寇至，豫蓄終歲盛。戰戰與心競，中林亦丁丁。淵崖視鳥道，履冰越深瀛。剛克素自許，竊亦輕申棖。永言念眷懃，願以堅白鳴。作詩謂云何，姑以紀頌聲。
曉發鄧城和德麟韵 李廌 
遙岑掣殘電，炫轉雲篩碎。長庚送曉色，澒洞初見地。饑馬戀櫪鳴，呞牛繫林睡。橫塘寸魚跳，魚跳石雙翠。敢嗟衣化塵，且喜風泛袂。蚤懷功名心，經濟豈無意。老軀既骯髒，柔態漸斌媚。棹舟江南去，白酒謀日醉。絲蓴芼雪鱸，欲飽三尺喙。半生客荆州，兩渡北津水。尚友有若人，獲我心所契。行李念淹留，感此秋蟬嘒。掃除向來想，漁釣真得計。塞翁已無心，得失無欣喟。
鄧城道中懷舊時德麟相拉至江北三縣 李廌 
昔從郡丞游，餘寒春未迴。玄雲蔽冷日，朔風捲黄霾。枯榛擁殘雪，疏籬橫野梅。季夏方溽暑，後乘復與偕。青秧舞白水，赤日飛紅埃。牛馬暍俱喘，蜩螗嘒相哀。值此寒暑變，感予羈旅懷。行行江湖去，舉櫂向天台。老婦膾魴鯉，丁男滌尊罍。霜橙薦紫蟹，水藕浮瓊醅。念公復行縣，秋光當獨來。予時定相望，持酒上高臺。
石經殿 李廌 
漆書寘蘭臺，筆削猶敢擅。真名鏤遺編，定知伯喈篆。未校芸閣書，成此石經殿。
天門泉詩 李廌 
昔聞天門泉，石竇注澄澈。行人口生烟，可救萬夫渴。爲惠胡不竟，吾來值源竭。
捨身崖 李廌 
蛾眉備百姓，怨女填六宮。捐軀委崖谷，隕生因爾容。匹婦多白髮，婦怨實無終。
太華 李廌 
太華復何如，名山控西極。忽從天地分，屹立三萬尺。天維西北傾，扶持藉爲壁。風雷出毫末，日月轉兩腋。秦川散餘秀，長空借殘碧。支離別周甸，指掌觀禹績。因知方嶽重，奚睹介丘憶。蒼旻仰猶高，厚載真有力。
三岡亭在邑西南三十里秦昭王使謁者王稽使魏夜與范雎言先生待我於三岡亭之南是也 李廌 
賤人敢圖柄，時哉天步艱。相爾簀中意，三亭寧靦顔。佩印能幾時，網成已入關。宣言往代汝，天道真可還。
東津夜飲送岑穰彥休赴闕  其一 李廌 
東門何煌煌，驪駒絡金羈。朱顔照秋鞠，炯炯青雲姿。往登芸香閣，編書給隃麋。予方滯江漢，發軔將安之。
東津夜飲送岑穰彥休赴闕  其二 李廌 
風林舞危葉，霜畦殺青蕡。車馬如上州，朝天逐高雲。行邁豈不勞，欲書竹帛勳。歲晏重感慨，我獨念離羣。
曹華國之子贈詩次韵答之 李廌 
平生曹華國，志意多感慨。塵埃迷俯仰，骯髒游方外。余嘗賢若人，心以古人待。食蘗甘有味，舐蜜遇潜蠆。賫恨沒九原，長屯竟無泰。宿草揜一丘，長夜遂千載。喜君好男兒，贈語頗剛快。弓裘解傳業，門戶茲有頼。文章第美身，長門不須賣。
邃經堂 李廌 
男子宜讀書，讀書須五車。紙腐唇自裂，豈爲刳心魚。吾子少年時，青雲得意初。英華發清端，賦筆凌相如。自試文石陛，竚召承明廬。孝隠二十年，復與志利疏。軒裳不掛眼，鐘鼓悅爰居。歸來邃經堂，志惟與道俱。架上數萬卷，偃仰時卷舒。使彼夙昔人，微言幸發攄。春洲生蘭苕，寒溪脫紅蕖。逍遙適所願，未可詠歸歟。上方宵旰暇，夜殿誦子虛。
送李德載公輔之宣城王子敏遹之寧陵秦少章之仁和 李廌 
先生位管轄，四海在陶鈞。顧我門牆士，於焉益情親。睠言給鼎味，旨酒侑芳珍。粲粲春服成，暮春及佳辰。載詠先生道，興懷感昔人。三子果藝達，從政宜牧民。維舟萬里流，喜色照通津。廌也不速肖，農圃老此身。同門各鶱翥，索居獨離羣。諸公廊廟器，行當策高勛。念此今日歡，無忘病且貧。結駟儻肯顧，促車清潁濱。
送王仲求 李廌 
飄風非焚輪，觸石生孤雲。逍遙王真人，行行傲世紛。齋戒斷葷臭，日誦浮屠文。敝袍遊江海，耻與狐貉羣。吐納全真氣，鬢髮垂如銀。十年臨池學，自許登右軍。謙謙卑自牧，處約人皆忻。扁舟忽云徂，欲扳心殷殷。丈夫重訣別，兒女徒云云。常聞釋氏說，精進在慇懃。紅塵易汩沒，跋涉憊力筋。不如巢華山，修煉如老君。
送秦少章 李廌 
建勳各有志，而我齒已疏。除書喜之子，試吏東海隅。滿懷貯忠義，陳編陋嚴徐。平生困末路，龍蠖意不舒。定交青雲表，凜凜國士徒。執顔肯顧我，曾未鄙非夫。破愁有斯人，我鄰知不孤。危言解補天，决折已非圖。成名聊爾爾，國器自時須。收功從茲始，良驥騖修途。開樽稍黔突，慚愧飯與芻。閉戶待子歸，看我所著書。
同諸公餞望元因宿谷隠以何當風雨夜復此對床眠爲韵分得對此二字  其一 李廌 
雨氣天末來，暝色江皋起。層林蔽樓觀，黯淡水雲裏。匹馬何所從，翩翩五公子。異時天一方，相遇忽在此。溫言各慰惜，道舊半悲喜。熠熠螢度幃，泫泫礎流泚。他鄉念羈旅，况復餞行李。一笑未易闌，相望跡千里。
同諸公餞望元因宿谷隠以何當風雨夜復此對床眠爲韵分得對此二字  其二 李廌 
秋江冒后土，餘潦滿溝澮。行人泥沒輈，腐黍亂荒薈。結客山中游，風雨在顛沛。崢嶸棟宇下，磊落宜我輩。還同竹溪逸，笑傲盼庭檜。繁陰阻杖屨，曀曀幾弦晦。誰能决頑雲，共此明月對。
大木山 李廌 
十洲三神山，廣厚蟠地軸。不知高幾尋，滄溟及其麓。游心如太空，視彼何芥粟。君家三木山，包裹一握足。銛銳曰奇鋒，坳巖云峻谷。攝心如蚍蜉，觀此乃陵陸。高庳作九地，何啻戰蠻觸。老蘇記木山，萬里在右蜀。立之置庭除，屹嶪可映屋。小大雖相懸，真贋此其族。因形生彊名，等是千歲木。君家襄城野，繞郭山抱綠。巍然複嶺外，自有真六六。
孟浩然故居 李廌 
旰食羹不糝，肺腑窮雕鎸。襄陽妙人物，我獨憐浩然。禁中拜天子，布衣可逢年。一言類觖望，明主乃棄捐。凄凉鹿門道，舊隠空雲烟。漢水不世情，猶有槎頭鯿。
上山 李廌 
登山蓋有道，迂叟真名論。不困在徐行，不跌由足穩。斯言可銘佩，萬事爲節撙。推之爲躬行，天下國家本。
從德鄰至鄧城訪魏道輔故居懷道符 李廌 
孟春屬佳辰，駕言從郡丞。蓐食戒徒御，篝火事徂征。方舟絕橫漢，適彼樊侯城。緬懷昔封君，能使晚周興。千齡想風概，慨嘆岸與陵。故城若墟落，邑屋袖可憑。盤飧倦舉箸，幅幅氣拂膺。古寺蔽榛甓，破舍餘殘僧。人言魏徵君，於焉常曲肱。窶居三十年，蔚然以詩鳴。人憂不改樂，信哉賢者能。常聞有四友，作堂在郊坰。我雖樗櫟材，臭味亦其朋。會當從飛蓋，清夜一來登。
李良相清德碑良相百藥四世孫也天寶中爲尉氏令邑人立此碑 李廌 
旌廉以廉寡，樹碑勵貪夫。後人慕前躅，當令德不孤。第無愧屋漏，斯能遠苞苴。番禺惟飲水，合浦自還珠。
阮步兵廟 李廌 
千齡一丘壠，誰復記主名。苾芬百世祠，賢哉阮步兵。廟旁故墟里，竹林蔽郊坰。裔孫仍南北，胡能師九原。
蔡澤廟 李廌 
從橫事捭闔，揣摩相抵巇。茲爲富貴術，咄嗟乃自知。相形直誤人，俾無百年期。遂汝齒肥心，廟食飽牲犧。
羊叔子廟 李廌 
緬懷吳晉氏，天壤非異宇。賢哉羊頭鎮，一用惠慈撫。高懷寄山水，餘事整軍旅。當年峴首歎，奄冉隔今古。遺民俎豆之，廟貌壓江滸。誰令望碑人，墮淚若兒女。
杜元凱廟 李廌 
書生昧籌算，罕立橫草功。征南日耽經，帷幄明指蹤。胸中有武庫，矧與豎儒同。賢哉秉節度，不制蜀阿童。沈碑雖好名，要是真英雄。寥寥萬山路，爽氣摇松風。
和錢之道 李廌 
仲尼聖之時，豈蔽不恭隘。知命識大憂，嗣世宅已壞。不閱父母邦，遑及爲蒯瞶。依仁罕言利，執禮不語怪。汙墁泥中轍，脂牽速遄邁。難乎其有恒，取善僅餔饋。苟非言抑揚，大道或幾賣。峽有食象蛇，常苦螻蟻嘬。昭昭神禹功，鑿水疏九派。刊隨神明疲，新水螭蜃快。志士每喪元，時靡可究屆。
薙草 李廌 
宿草競春力，階除日青青。何心願滋茂，薙去輒復生。一氣養萬類，蘭葯盡勾萌。何當紉余佩，采采擷芳英。
同仲寶風雨中過德麟留宿以夜未央爲韵分得未字并和二公夜央字韵  其一 李廌 
悲風送寒雨，遙夜俄總至。草木雖戰秋，渠能保柔脆。盃盤照青燈，哦詩久無寐。安能决雲開，坐見參橫未。
同仲寶風雨中過德麟留宿以夜未央爲韵分得未字并和二公夜央字韵  其二 李廌 
秋徂風雨多，欲作雪霜迓。况乃地氣偏，寒暑或相借。溫凉久未定，裘葛易無暇。慚愧平原君，客至列盞斝。日爲文字飲，短晝繼清夜。嗟予寡世偶，癡甚已如霸。有田未歸耕，無策敢求射。耽詩近知味，疑從果臝化。
同仲寶風雨中過德麟留宿以夜未央爲韵分得未字并和二公夜央字韵  其三 李廌 
敢友天下士，轍環之四方。適願得所向，偶如鐘應霜。交態久未定，市道良可傷。君看江漢水，安流日泱泱。
張康節家西軒竹張福夷兄弟求詩 李廌 
種花鄙弱植，種柳惡連陰。主人種竹意，闓爽見靈襟。猗猗復勁節，凜凜况虛心。晚歲示貞操，清風應好音。扶疏高軒下，衆景爲蕭森。世襲萬戶封，奚取千畝林。
夜坐 李廌 
東郭新雨餘，日入凉氣佳。長風吹天維，坐見參斗斜。默默羣動息，寒螿先秋譁。清談互絕倒，豈復憂過差。
谷隠寺 李廌 
挈巢江湖去，端爲山水癖。朅來谷隠遊，契我賞心適。寒江渺平楚，複嶺轉層壁。誰與龍象筵，一掃狐兔迹。綵雲布樓臺，迎日麗金碧。堂高磬聲邃，壑遠松響激。山光晚相照，空翠濃欲滴。行當就墟市，幽棲買泉石。日詠招隠詩，時過彌天釋。
題蔡君謨墨蹟後 李廌 
古人托一技，身死名不滅。賢愚置不論，筆畫觀可閱。嶧山刻秦銘，斯篆屈金鐵。雖在衆憎惡，恨不頸薦鉞。褚令狷且直，還笏首叩血。魯公秉忠勤，白首抗希烈。獨有虞永興，當年稱四絕。賢哉蔡莆陽，直氣亙南粵。入爲楓宸侍，遇事挺奇節。揮毫霸當年，粲然星中月。非惟驚代能，乃是名世哲。
嘯臺  其一 李廌 
步兵游方外，棄禮真太簡。過差生杯酒，况復能白眼。蘇門鸞鳳音，戲技猶赧赧。當知愧孫登，不獨嵇中散。
嘯臺  其二 李廌 
步兵真曠達，與世故浮游。平時哭途窮，鬰鬰宇宙幽。浩氣獨不揜，築臺凌清秋。一嘯已望我，况乃爾汝儔。斯人固遺世，世亦不汝收。得非青白眼，鈞銖牾時流。聊爲招魂些，釋汝故時憂。
嘯臺  其三 李廌 
言登阮公臺，興來聊獨游。因爲爾時嘯，景物故清幽。奄冉古今意，凄瑟天地秋。阿戎迷簿領，况復五君儔。北眺度遐想，遺音浩難收。登臨感陳迹，雲散惜風流。軔車此裴回，何以慰百憂。
嘯臺  其四 李廌 
乘流忽遇坎，觸焉遘茲游。紆餘上雲壘，禪房忽通幽。水光浮西澤，草樹颯已秋。豈無竹林友，腰印不我儔。異時東山約，興盡輒復收。飛蓋想清夜，華月湛西流。何當共巾履，一笑破羣憂。
嘯臺  其五 李廌 
我登步兵臺，緬懷昔來游。英聲入萬壑，奇氣盤九幽。轉盼迹已陳，况今仍千秋。鸞鳳吟蘇門，奚用愧彼儔。堪笑劉越石，幸勝功遂收。登高君能賦，乃是子安流。作詩已可人，洗我萬古憂。
七夕 李廌 
七夕知何夕，云是牛女期。俚俗具瓜華，階除兒女嬉。繁星爛煌煌，流月湛沉輝。羣兒望鵲橋，橋端七寶帷。彷彿想言笑，薌澤疑烟霏。人間光陰速，天上日月遲。隔歲等旦暮，會遇未應稀。願言停笑驩，察我心所祈。我欲賜新巧，智術妙通微。金針度綵縷，寶奩卜蛛絲。我嗟兒女愚，勤勞徒爾爲。巧拙天所賦，乞憐真可嗤。故拙不可厭，吾寧鈍如椎。借云得新巧，無乃醇愈漓。吾觀天垂象，列星有攸司。牽牛常服箱，織女不下機。牽牛教人巧，積倉歲無饑。織女教人巧，笥篋餘裳衣。伊誰詢兒女，組繡窮毫釐。年年渡河漢，秋至次舍移。宣淫五雲上，此論乃吾欺。吾爲牛女辨，欲判千古疑。
元祐六年夏自陽翟之睢陽迓翰林蘇公自杞放舟至宋 李廌 
放舟杞國岸，汴渠正東注。湯湯舟下水，適與舟相遇。泛泛水上舟，與水共東去。舟水詎相離，曾不遷故處。世人迷動靜，順流疑若遡。不然逐流浪，汩沒爲所誤。吾作放舟詩，明此流水住。老矣耄何爲，聊用持世故。
石棧河在洪閘 李廌 
奔騰龍嶠麓，深壑斷如截。石棧架寒溪，盤陀卧精鐵。從衡布方楚，片段髮文裂。平如中唐甓，罅密不容泄。南巖盡奇險，萬狀森羅列。或如巨獸蹲，或類巴蛇囓。哀泉瀉飛磴，流沫常噴雪。山骨靜無塵，泓澄碧潭澈。魚龍不敢宅，中有千古月。壯哉天地間，此險詎勞設。乃知山水心，自欲爲勝絕。我陪勝士游，茲名因不滅。
足亭張康節南亭也臺數尺亭在其上 李廌 
人生天地間，海中一浮漚。欲求無厭心，無乃不勝求。知足有真樂，不然多悔尤。淺儒急名譽，夸人矜智謀。語默偕蟪蛄，生死等蜉蝣。不如知足者，澹然樂忘憂。袖手閱萬變，默坐觀九州。衆舍吾獨存，同波終異流。君看至足處，無得亦無修。萬物固皆備，反照靡不周。昧者彊務外，巧僞日嚮偷。昔饑止願飽，既飽思膳羞。昔寒止願溫，既溫思狐裘。非徒漫自苦，動輒成贅疣。相圃有足亭，可見好善優。公孫皆秉哲，克念踐先猷。欲種豈弟德，求異恩澤侯。秀嶺聳蒼玦，寒溪摇翠鈎。雲傳鄧林雨，月送滄浪秋。曉暝竹烟暗，午薰花氣浮。凉颸泛南榮，返照過東疇。所遇皆可樂，觴詠友浮丘。豈必朝玄圃，弭節夕瀛洲。永懷樹亭意，足焉此優游。
鳴琴泉 李廌 
昔聞流水操，想見流水音。况復山泉聲，聲自如鳴琴。可笑山中人，强作碧沼深。暗流不復鳴，遺聲杳莫尋。近聞石鐘山，蘇辨正古今。酈元與李渤，地下當噤喑。惜乎不聞此，使我徒登臨。道人笑謂余，胡不求琴心。何勞弦上聲，况此非徽金。
下第留別舍弟弼 李廌 
繆承名卿後，煜煜贊皇裔。閔途遘伶俜，勉力濟顛墜。百年能幾何，三十已一世。胸中經綸策，偃蹇未獲試。衰殘蚤二毛，坎軻窮五技。探珠極溟海，耻逢驪龍睡。辛勤禹門浪，千仞復中躓。吾道有用舍，無乃天所否。巖廊與溝壑，榮悴同一戲。俱非本來物，吾無窮途淚。季父勉問學，弓冶付吾弟。營營米鹽慮，役役裘葛計。雖服貧賤勞，無損剛大氣。慎乃百勝術，早拔萬夫萃。老去重別離，悲歌感棠棣。
下第留別陳至 李廌 
明緡釣香餌，彼取亦已微。金丸往抵黽，我用一何卑。余生宇宙間，動輒多願違。天王十二閑，玉勒黄金鞿。奈何驥與騄，不使備六蜚。鹽車初未脫，伯樂第興悲。寧甘生芻餓，不爲場藿嘶。京都足風埃，士氣隨亦淄。君於萬夫間，獨若三秀芝。浩氣久已定，得喪亮難移。對之忘忿戾，澹然移安夷。論交有斯人，是用久敬之。吾生三十年，二十九年非。末路各相望，奮庸會有時。貴如未可求，守余北山薇。
嵩陽書院詩 李廌 
束髮從政事，佩綬曳長裾。守令有民社，裂地皆分符。問之爾何由，必曰因業儒。自致或世賞，因儒升仕塗。一朝希斗祿，輒與故步殊。佞夫專媚竈，要路事馳驅。俗夫抗塵容，勾校迷墨朱。自謂尚市道，不若效賈區。何必念故業，易地有蘧廬。嵩陽敞儒宮，遠自唐之盧。章聖旌隠君，此地搆宏居。崇堂講遺文，寶樓藏賜書。賞田逾千畝，負笈昔雲趨。勸農桑使者，利心巧阿諛。飛書檄大農，鬻此奉時須。垣牆聚蓬蒿，觀殿巢鳶烏。二紀無人迹，荒榛誰掃除。桑羊固可烹，縣令亦安乎。今主尚仁政，美利四海敷。仁賢任阿衡，天地一朝蘇。已責復蠲斂，肉骨生膏腴。疲民悉按堵，此地尚荒蕪。淮西高夫子，爲政多美譽。百里政肅雍，民不困追胥。憤彼釋老子，遺宮徧山隅。吾儒一何衰，廢蹟可嗟吁。連牋叩洛尹，移文諷使車。義有子衿耻，功將泮水俱。興衰雖在天，此意良可書。却思鬻此者，於儒與何誅。又思昔縣令，亦昔儒之徒。興儒有美意，無忘高大夫。
史次仲錢子武與余在報恩寺納凉分題各以姓爲韵 李廌 
天地怒氣散，凱風若顛喜。吹彼枳棘墟，不入邃屋裏。北風何其凉，雨雪雱不止。卒歲無衣裘，穴處猶凍死。六月如蒸炊，執扇猶秉燬。芃芃黍苗花，吹落不結子。老農悲不穫，飛鳥喜自恣。雖難答天恩，願天投木李。
廌寓龍興仁王佛舍德麟公定道輔仲寶携酒肴納凉聯句十六韵 李廌 
宿雨旦初霽，微凉吹廣庭。嘉賓忽相遇，午夢驚扣扃。長松森翠影，修竹參青冥。飄雲度空急，殘日穿林明。幽牆隔江浦，遠嶼定風舲。城市厭煩暑，山樊念伶俜。角巾代公紱，草具踰侯鯖。園實摘的皪，厨醖斟晶熒。烹鮮縮頸大，海錯著器腥。笑談得真樂，採擷逢幽馨。雲陰剝初霽，夕嵐收遠青。窗卧憶元亮，詩成懷景升。日須河朔飲，當解高陽酲。煩襟頓忘釋，嘉詠不少停。闉闍發嚴鼓，穹碧垂繁星。一笑跨鞍去，奚論楚人醒。
啄木鳥 李廌 
小蟲蠹堅木，自意吻頰剛。蟠身宅幽竇，心期千歲藏。爾非虎而翼，何乃巧取將。剝啄繞樹腹，卷舌利鈎芒。一身禍衆命，曾未厭饑吭。流怨入胡琴，美人借餘商。鵜鴂相唯和，次第歇芬芳。吾生獨何事，有喙三尺長。富歲常苦饑，不能饜糟糠。寧饑忍效汝，豈復思隨陽。
己卯春許昌湖上酬王實仲弓作 李廌 
紫荷媚曲塘，青秧舞平畦。晨光泫晞露，衆木含華滋。咸驚物外慕，歸休及良時。
封禪碑 李廌 
魏公如管仲，封禪止文皇。侈心晚猶在，厥婦故敢猖。誣彼七十君，哀哉爲民殃。
文選樓 李廌 
申轅應楚聘，鄒枚適梁苑。藩侯喜賓客，賢賢易鷹犬。黄綺遊漢廷，羽翼矰繳遠。秦府十八公，攀附名益顯。昭明衆才子，文囿俾蒐選。高齋切浮雲，雉堞俯晴巘。尚應媿河間，筆削非大典。
汝州王學士射弓行 李廌 
汝陽使君如孫武，文章絕人喜軍旅。要知談笑能治兵，戲教紅粧樂營女。白㲲新袍錦臂鞲，條脫掛弓腰白羽。綵錯旌旗照地明，傍花映柳陳部伍。須臾觀者如堵牆，彷彿如臨矍相圃。一人中的萬人呼，絲管呶嘈間鉦鼓。臂弓上爲使君壽，遍及四筵樂具舉。使君一笑萬衆喜，堂上酒行堂下舞。錦段銀荷翠玉鈿，意氣揚揚皆自許。儻令被甲執蛇矛，恐可橫行擒贊普。大勝吳宮申令嚴，兩隊宮娃啼且怖。闔閭臺上呼罷休，將軍雖賢亦觕鹵。豈知使君不忘戰，聊以戎容娛罇俎。夕陽卷旗去翩翩，使君要客登畫船。美人不暇別粧洗，戰士結束圍華筵。皆疑征南漢將帥，樓船下瀨方凱還。軍中不應有女子，偏裨校尉何其儇。使君湖光照樓觀，一碧不辨水與天。漸看暝色著疏柳，已見白蘋浮暮烟。銀漢斜橫北斗淡，明月碧玉疏星聯。舟人罷唱時弄笛，艇子趁魚行扣舷。隔浦熒熒見漁火，意中竹籬青旆懸。雖無荻花與楓葉，全似送客湓江壖。亟令周娘作新曲，周娘琵琶京洛傳。不惜千呼與萬喚，便時轉軸仍撥弦。馮夷陽侯或靜聽，穹龜大魚或後先。且言白傅時落寞，草草會遇仍嫣然。使君聞名滿臺閣，虎符熊軾聊周旋。風流樂事雖可記，皆過孫白二子前。會看和戎竟先列，鐵騎百萬臨三邊。報功女樂賜二八，粉白黛綠皆嬋娟。青雲乞身歸舊里，汾城故地依林泉。琵琶亭中望汝海，無忘飲中今八仙。